Siti tidak sedar disekat Aishah dalam Instagram
Oleh HARYATI KARIM

18 Mac 2021, 5:57 pm
CYBERJAYA – Penyanyi Datuk Seri Siti Nurhaliza mendedahkan beliau langsung tidak tahu menahu berkenaan isu dirinya disekat oleh penyanyi Aishah dalam Instagram seperti yang kecoh menerusi media sosial semalam.
“Saya baru tahu tentang isu ini selepas membaca berita mengenainya. Saya tidak tahu pun disekat sebab manalah sempat melayari Instagram. Sebelum ini saya cari pun tidak jumpa Instagram dia.
“Bagi saya tidak ada apa-apa isu kerana kadang-kala tersekat orang itu perkara biasa. Apa yang penting kita saling menghargai,” kata Siti yang mempunyai 8.1 juta pengikut dalam Instagram.
Terdahulu tindakan Aishah atau nama sebenarnya, Wan Aishah Wan Ariffin, 56, menyekat akaun Instagram Siti mula disedari netizen selepas namanya tidak bertanda dalam satu status Instagram Siti pada Sabtu lalu iaitu sehari sebelum berlangsungnya Anugerah Juara Lagu ke-35 (AJL35).
Perkara tersebut disedari ramai setelah Aishah dikecam bertubi-tubi oleh netizen yang tidak berpuas hati dengan persembahannya yang menyanyikan lagu Aku Bidadari Syurgamu nyanyian asal Siti pada separuh akhir muzik-muzik ke-35 akhir tahun lalu.
Penyanyi yang popular dengan lagu Janji Manismu itu bagaimanapun menjelaskan, dia tidak sengaja berbuat demikian kerana keliru dengan banyak akaun palsu yang menggunakan nama Siti.

Selepas menyedari perkara tersebut, Aishah sudah tidak menyekat akaun Instagram Siti.
Dalam pada itu Siti, 42, yang kini sarat hamil lapan bulan berharap proses kelahiran anak keduanya berjalan dengan lancar pada bulan depan.
“Alhamdulillah saya sihat, anak dalam kandungan juga sihat. Doakan proses bersalin berjalan dengan mudah.
“Saya akan berpantang dan berharap pandemik akan segera selesai agar dapat bekerja seperti biasa selepas ini,” luah Siti yang ditemui pada majlis pelancaran single lagu kanak-kanak terbaharu, Medley Klasik Siti 1 dan produk minuman kesihatan Beaukids di Skyglass, di sini sebentar tadi.
Pada majlis sama, Siti turut meraikan sambutan ulang tahun puteri sulungnya Siti Aafiyah yang ketiga. – K! ONLINE


Bot nelayan Vietnam ditenggelam jadi tukun
Oleh MOHD AZLI ADLAN

18 Mac 2021, 5:44 pm
KUALA NERUS – Maritim Malaysia (APMM) menenggelamkan empat bot nelayan Vietnam yang telah dilucut hak di perairan Kuala Nerus dekat sini hari ini.
Pengarah Maritim Terengganu, Kepten Maritim Muhammad Suffi Mohd. Ramli berkata, kesemua bot nelayan Vietnam yang ditenggelamkan sebagai tukun tiruan berkenaan telah dilucut hak oleh mahkamah pada tahun lalu.
“Keempat-empat bot nelayan tersebut sebelum ini telah disita dalam Op Naga Barat dan Op Iman oleh APMM sepanjang tahun 2018 dan 2019.
“Sebanyak 43 buah bot nelayan asing lagi dijangka ditenggelamkan sepanjang tahun ini setelah mendapat perlucutan hak dari mahkamah,” katanya di sini hari ini.
Jelasnya, tindakan menenggelamkan bot nelayan asing ini adalah tanda APMM serius mengekang pencerobohan nelayan asing ke perairan negara.
Tambah beliau, tukun tiruan daripada bot nelayan asing itu juga bertujuan menggalakkan biodiversiti marin.

“Sebelum ini, APMM telah menenggelamkan 99 bot nelayan asing yang telah dilucut hak di sekitar perairan Terengganu,” katanya. – K! ONLINE


Kehadiran penonton di acara sukan dibenarkan
Oleh NUR HUDA MUSA

18 Mac 2021, 6:17 pm
PETALING JAYA – Kerajaan hari ini bersetuju untuk membenarkan kehadiran penonton di acara sukan di stadium bermula 1 April.
Menteri Kanan (Keselamatan), Datuk Seri Ismail Sabri Yaakob berkata, kebenaran itu tertakluk kepada syarat yang ditetapkan.
“Bagi kawasan pelaksanaan Perintah Kawalan Pergerakan Bersyarat (PKPB), hanya 10 peratus kapasiti penonton atau 2,000 (mana-mana lebih rendah) dengan kawalan penyeliaan sepanjang masa dibenarkan.
“Sementara di kawasan pelaksanaan Perintah Kawalan Pergerakan Pemulihan (PKPP), 25 peratus kapasiti penonton atau 8,000 (mana-mana yang lebih rendah) dengan kawalan penyeliaan sepanjang masa,” katanya dalam sidang khas Majlis Keselamatan Negara (MKN) hari ini.
Bagaimanapun katanya, semua penganjuran kejohanan dengan kehadiran penonton adalah tertakluk kepada kebenaran oleh Kementerian Belia dan Sukan (KBS).
“Kebenaran ini akan mula berkuat kuasa pada 1 April 2021, dengan dua perlawanan bola sepak dalam Liga Malaysia (MFL) yang akan dibenarkan dahulu sebagai percubaan /Proof of Concept (POC) untuk menilai keberkesanan Protokol Pengurusan Penonton.

“Di samping itu, pihak KBS, MKN dan Kementerian Kesihatan (KKM) akan turut memantau dan membuat penilaian pematuhan protokol yang ditetapkan khususnya dalam aspek pergerakan, kemasukan dan penyuraian penonton semasa perlawanan tersebut nanti,” jelasnya. – K! ONLINE


1,213 kes baharu, 1,503 kes sembuh
Oleh SITI A'ISYAH SUKAIMI

18 Mac 2021, 5:14 pm
PUTRAJAYA – Sebanyak 1,213 kes baharu direkodkan hari ini menjadikan jumlah kes positif Covid-19 di negara ini sebanyak 328,466 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak enam kes import manakala 1,207 kes lagi melibatkan penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 14,782 kes.
“Terdapat tiga lagi kematian baharu direkodkan menjadikan sebanyak 1,223 kes kematian Covid-19 di negara ini sehingga kini.
“Kes sembuh pula mencatatkan 1,503 kes dan jumlah kumulatif kes sembuh daripada Covid-19 sebanyak 312,461 kes,” katanya menerusi ciapan Twitter di sini hari ini.
Ujarnya, terdapat 155 kes sedang dirawat di Unit Rawatan Rapi dan sebanyak 54 kes daripadanya memerlukan bantuan pernafasan. -K! ONLINE


Meskipun terkucil, Nabila Razali tidak menyesal
Oleh NUR EMIRA SAIZALI

18 Mac 2021, 5:48 pm
PETALING JAYA – Masih belum berkesudahan isu nyanyian terkucil, penyanyi Nabila Razali menegaskan keputusannya untuk menyampaikan lagu Peluang Kedua di pentas Anugerah Juara Lagu ke-35 (AJL35) pada Ahad lalu adalah atas kehendaknya sendiri.
Ujar Nabila atau nama sebenarnya Nur Nabila Mohd. Razali, 29, keputusannya untuk membuat persembahan pada malam tersebut tidak dipengaruhi oleh mana-mana pihak.
Perkara tersebut dikongsi sendiri oleh Nabila dalam Instagramnya hari ini.
“Berada di atas pentas pada malam tersebut adalah keputusan saya sendiri.
“Itu pilihan sendiri dan saya menikmati keseronokan tersebut setiap saat. Tidak pernah menyesal,” tulis Nabila dalam InstaStorynya hari ini.
Dalam perkongsian sama, pelantun lagu Pematah Hati itu juga berharap semua pihak tidak menyalahkan syarikat pengurusannya, Nabila Razali Entertainment berkaitan isu yang menjadi perhatian ramai tersebut.
“Tolong jangan salahkan syarikat rakaman saya kerana mereka sudah bekerja keras untuk merealisasikan impian saya,” tegasnya.

Pada pentas AJL35 yang berlangsung Ahad lalu, nama Nabila meledak dalam media sosial selepas persembahannya tercalar kerana suaranya terkucil ketika menyampaikan lagu Peluang Kedua ciptaan Hael Husaini dan MFMF. – K! ONLINE


Wanita warga Bangladesh dikehendaki JIM
Oleh NUR SHARIEZA ISMAIL

18 Mac 2021, 5:22 pm
PUTRAJAYA – Seorang wanita warga Bangladesh dikehendaki Jabatan Imigresen (JIM) bagi tujuan perbicaraan di mahkamah.
JIM menerusi kenyataan berkata, wanita berkenaan dikenali sebagai Ummi Kulsum, 35, dengan nombor pasport BR0622892.
“Individu tersebut dikesan bagi tujuan perbicaraan di Mahkamah Sesyen Khas pendatang asing tanpa izin (PATI) Semenyih berhubung kes pendakwaan di bawah Peraturan 39(b) Peraturan-Peraturan Imigresen 1963.
“Alamat terakhir wanita itu adalah No.35A, Tingkat 1, Jalan Tun H.S Lee, Kuala Lumpur,” katanya.
Sehubungan itu, JIM memohon orang ramai menyalurkan maklumat kepada Pegawai Penyiasat, Timbalan Penolong Pengarah Imigresen Kanan (TPPK), Noramrina Saat di talian 03-88801338 / 1330 pada waktu pejabat dan Bilik Gerakan 03-8880 1555 selepas waktu pejabat. -K!ONLINE


Bayi nyaris lemas angkara SUV masuk tali air
Oleh YATIMIN ABDULLAH

18 Mac 2021, 6:02 pm
TUMPAT – Dua anggota Pasukan Gerakan Am (PGA) Batalion 7 bertindak pantas apabila berjaya menyelamatkan seorang bayi lelaki berusia setahun enam bulan yang berada di dalam sebuah kenderaan utiliti sukan (SUV) yang menggelongsor masuk ke dalam tali air semalam.
Kejadian sekitar pukul 6.30 itu berlaku di hadapan sekatan jalan raya (SJR) dekat Pos Nibong di sini.
Sumber PGA berkata, dua anggota PGA yang sedang bertugas secara tiba-tiba tendengar jeritan dipercayai daripada ibu bayi berkenaan.
Katanya, anggota tersebut kemudiannya ternampak sebuah SUV jenis Toyota Harrier yang diletakkan di hadapan kedai runcit sedang bergerak memasuki tali air berhampiran Pos Nibong.
“Wanita itu menjerit dan memaklumkan anaknya berada di dalam SUV tersebut.
“Tanpa berlengah, dua anggota PGA itu bertindak pantas dengan terjun ke dalam tali air itu untuk menyelamatkan bayi terbabit,” katanya.

Tambahnya, bapa kepada bayi itu turut terjun ke dalam tali air bagi menyelamatkan anaknya.
“Selepas 15 minit berusaha, akhirnya bayi itu berjaya diselamatkan.
“Dua anggota itu kemudiannya menyerahkan kanak-kanak tersebut kepada ibunya,” ujarnya.
Sementara itu, Ketua Polis Daerah Tumpat, Superintendan Ab. Rashid Mat Daud ketika dihubungi memaklumkan bahawa polis masih belum menerima laporan mengenai kejadian itu. -K! ONLINE


MITI perkenal [email protected] kepada sektor perkilangan
Oleh MOHD RASDAN AHMAD

18 Mac 2021, 6:12 pm
PETALING JAYA – Kementerian Perdagangan Antarabangsa dan Industri (MITI) hari ini memperkenalkan satu inisiatif baharu dikenali [email protected] bagi mengimbangi kelangsungan operasi perkilangan dengan pengawalan Covid-19.
Menterinya, Datuk Seri Mohamed Azmin Ali berkata, [email protected] adalah prosedur operasi standard (SOP) yang boleh dilaksanakan oleh syarikat-syarikat di sektor perkilangan yang merangkumi tanggungjawab majikan menyediakan penginapan pekerja yang selamat serta mematuhi piawaian.
“Piawaian itu di bawah Akta Standard Minimum Penginapan dan Perumahan Pekerja 1990 (Akta 446), pengurusan kes-kes pekerja positif dan kontak rapat, saringan kesihatan serta langkah-langkah pencegahan penularan pandemik Covid-19 dalam kalangan pekerja.
“[email protected] dirangka berdasarkan kepada sesi libat urus dan rundingan dengan pihak-pihak berkepentingan sektor awam dan swasta yang merangkumi Kementerian Kesihatan, Majlis Keselamatan Negara, Jabatan Tenaga Kerja, Persekutuan Pengilang-Pengilang Malaysia (FMM), persatuan-persatuan industri serta dewan-dewan perniagaan tempatan dan antarabangsa, “katanya.
Beliau berkata demikian ketika sidang akhbar khas MITI yang diadakan secara langsung di laman sosial Facebook kementerian tersebut hari ini.
Tambah Mohamed Azmin, inisiatif ini juga berupaya mengelakkan gangguan operasi syarikat dan mengurangkan impak terhadap produktiviti apabila terdapat kes positif Covid-19 di premis perniagaan.

Katanya, berdasarkan amalan semasa, pekerja kontak rapat wajib dikuarantin dan tidak dibenarkan bekerja sehingga kesemua pekerja kontak rapat disahkan bebas Covid-19 selepas menjalani ujian saringan kesihatan.
“Kini, inisiatif [email protected] akan membolehkan pekerja-pekerja kontak rapat untuk terus bekerja dalam situasi protokol baharu yang dinamakan Safe Work Bubble.
“Pekerja-pekerja kontak rapat diasingkan daripada komuniti setempat dan pekerja-pekerja lain sehingga kesemua pekerja kontak rapat disahkan selamat daripada Covid-19 berdasarkan keputusan ujian saringan,” katanya.
Jelasnya lagi, sebagai galakan kepada syarikat-syarikat yang melaksanakan [email protected], kerajaan akan memberikan potongan cukai tambahan ke atas sewaan premis asrama pekerja dan penyediaan kelengkapan berkaitan seperti CCTV, wearable tracking devices dan keperluan-keperluan asas lain.
“Perbelanjaan yang layak mendapat potongan cukai tambahan ini dihadkan kepada RM50,000 bagi setiap syarikat.
“Syarikat terlibat boleh membuat pendaftaran di Covid-19 Intelligent Management System (CIMS) mulai 1 April 2021, “jelasnya. – K! ONLINE


Tunku Azizah kurnia Anugerah Merit Ibn Khaldun
Oleh ZULKIFLI MANZOR

18 Mac 2021, 5:04 pm
PETALING JAYA – Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke Majlis Anugerah Merit Ibn Khaldun bagi Transformasi Sosial Peringkat Global 2020 hari ini.
Majlis itu berlangsung di Muzium Institut Antarabangsa Tamadun Islam dan Dunia Melayu (ISTAC), Universiti Islam Antarabangsa Malaysia (UIA) Kampus Kuala Lumpur.
Raja Permaisuri Agong yang juga Ketua Perlembagaan UIAM berkenan mengurniakan anugerah tersebut kepada Ketua Pengarah Kesihatan, Tan Sri Dr Noor Hisham Abdullah.
Laman Facebook rasmi Istana Negara berkata, penganugerahan kepada Ketua Pengarah Kesihatan sebagai mewakili petugas barisan hadapan kesihatan dan keselamatan negara.
“Penganugerahan ini bagi menghargai jasa dan usaha para petugas barisan hadapan yang bertungkus lumus mengekang dan memutuskan rantaian pandemik Covid-19 yang melanda,” kata Istana Negara.
Menurut Istana Negara, Anugerah Merit Ibn Khaldun UIAM yang diperkenalkan sejak 2018 adalah anugerah untuk mengiktiraf organisasi yang menerajui serta menyumbang dari segi kepakaran atau kerja-kerja kebajikan untuk masyarakat.

Turut hadir pada majlis itu Menteri Pengajian Tinggi, Datuk Seri Dr. Noraini Ahmad; Presiden UIAM, Datuk Dr. Mohd Daud Bakar dan Rektor UIAM, Prof. Emeritus Tan Sri Dzulkifli Abdul Razak. – K! ONLINE


“Pampasan atau benarkan nelayan tangkap ikan” – Sulaiman
Oleh DIYANATUL ATIQAH ZAKARYA

18 Mac 2021, 4:26 pm
MELAKA – Tanjung Bruas Port Sdn. Bhd. diarahkan untuk menyelesaikan segera isu nasib lebih 300 nelayan susulan pembinaan pemanjangan jeti sejauh 50 meter di pelabuhan di Tanjung Kling itu.
Ketua Menteri Melaka, Datuk Seri Sulaiman Md. Ali berkata, pihaknya telah mengeluarkan arahan itu hari ini bagi memastikan isu berbangkit termasuk pampasan dan ruang untuk para nelayan menangkap ikan di kawasan berkenaan diputuskan segera.
Katanya, keputusan itu nanti perlulah mendapat persetujuan dan diselesaikan secara ‘menang-menang’ antara pihak pengurusan Tanjung Bruas dengan persatuan nelayan.
“Difahamkan para nelayan mengeluh kerana tempat itu banyak ikan, jadi apabila berlaku projek pembinaan pemanjangan jeti, mereka bimbang perkara itu akan menjejaskan dan menghilangkan pendapatan nelayan.
“Jadi, memahami keadaan ini, kerajaan negeri telah mengarahkan pihak pengurusan Tanjung Bruas Port untuk berbincang, mencari jalan penyelesaian sama ada soal pampasan atau membenarkan nelayan menangkap ikan di kawasan itu,” katanya ketika sidang akhbar khas di Seri Negeri, Ayer Keroh di sini, hari ini.
Beliau turut menjelaskan, pihak kerajaan negeri juga hanya meluluskan kerja-kerja pemanjangan jeti melibatkan 50 meter sahaja dan bukan 750 meter.

“Semua syarat-syarat dan proses telah dipatuhi termasuk Laporan Penilaian Kesan Alam Sekitar (EIA) dan kerana itu pihak Majlis Bandaraya Melaka Bersejarah (MBMB) telah meluluskan pemanjangan jeti 50 meter.
“Projek pemanjangan baru melalui fasa pertama, manakala konsesi bagi pemanjangan jeti untuk tempoh 2020 hingga 2027, tertakluk kepada kajian dan kelulusan yang akan diberikan,” ujarnya.
Pada 16 Mac lalu Kosmo! melaporkan lebih 300 nelayan yang mencari rezeki di sepanjang perairan Pantai Kundor sehingga Pantai Puteri mendakwa projek memanjangkan Jeti Tanjung Bruas, Tanjung Kling di sini sejauh 750 meter bakal menjejaskan periuk nasi mereka.
Satu sesi taklimat mengenai fasa 1A penyambungan jeti 50 meter telah diadakan oleh Tanjung Bruas Port bersama para nelayan pada Isnin lalu, namun pengurusan pelabuhan itu tidak memberikan sebarang keputusan atau jaminan berhubungan nasib yang mungkin ditanggung golongan berkenaan. – K! ONLINE


Peniaga kedai makan dituduh aniaya cucu saudara
Oleh MOHD AZLI ADLAN

18 Mac 2021, 4:55 pm
KUALA TERENGGANU – Seorang peniaga kedai makan dihadapkan ke Mahkamah Sesyen di sini hari ini atas pertuduhan memperkosa dan meliwat cucu saudara perempuannya yang berusia tujuh tahun pada bulan lalu.
Lelaki berusia 56 tahun itu membuat pengakuan tidak bersalah dan mohon dibicarakan selepas dua pertuduhan itu dibacakan di hadapan Hakim Nooriah Osman.
Berdasarkan pertuduhan pertama, tertuduh didakwa merogol kanak-kanak perempuan itu di dalam sebuah kedai makan di Kuala Nerus pukul 7 malam, 23 Februari lalu.
Dia didakwa mengikut Seksyen 376 (2)(e) Kanun Keseksaan yang memperuntukkan hukuman penjara maksimum 30 tahun serta sebatan jika sabit kesalahan.
Bagi pertuduhan kedua pula, lelaki itu didakwa melakukan persetubuhan luar tabii terhadap mangsa di lokasi, masa dan tarikh sama.
Tertuduh berdepan hukuman penjara sehingga 20 tahun serta sebatan jika sabit kesalahan mengikut Seksyen 377C Kanun Keseksaan.

Hakim Nooriah membenarkan tertuduh dibebaskan dengan wang jaminan RM12,000 dan seorang penjamin serta menetapkan sebutan semula kes pada 19 April depan. – K! ONLINE


Jururawat dicabul pesakit di wad Covid-19
Oleh MOHD SYALMIZI HAMID

18 Mac 2021, 4:20 pm
SEBERANG PERAI – Polis menahan seorang pesakit lelaki berusia 55 tahun selepas didakwa meraba tangan seorang jururawat wanita di wad Covid-19 di Hospital Kepala Batas di sini baru-baru ini.
Difahamkan, lelaki itu yang merupakan pesakit Covid-19 ditahan pada Isnin lalu selepas dia disahkan sembuh.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian itu berlaku pada Isnin minggu lalu kira-kira pukul 11.30 pagi semasa mangsa melakukan prosedur pemeriksaan paras gula dalam darah pesakit itu.
“Selepas mangsa selesai prosedur tersebut, jarinya dipegang dan diusap oleh pesakit.
“Pesakit telah menanyakan pengadu dengan nada manja, ‘sedap tak?’ sebelum mangsa menarik dengan kuat sehingga dapat melepaskan tangannya,” katanya ketika dihubungi hari ini.
Beliau berkata, suspek dijangka dituduh di Mahkamah Butterworth di sini esok mengikut Seksyen 354 Kanun Keseksaan. – K! ONLINE


Daftar vaksin Covid-19 untuk tanggungan mulai esok
Oleh NOR AINNA HAMZAH

18 Mac 2021, 4:52 pm
REMBAU – Kesemua pengguna aplikasi MySejahtera boleh mula mendaftarkan pemberian vaksin Covid-19 bagi golongan warga emas yang menjadi tanggungan mereka melalui pendaftaran tanggungan dalam aplikasi berkenaan bermula esok.
Menteri Sains, Teknologi dan Inovasi, Khairy Jamaluddin Abu Bakar berkata, buat masa ini pendaftaran bagi fasa dua pemberian vaksin masih lagi rendah.
“Esok kita akan perkenalkan kemudahan dalam MySejahtera iaitu pendaftaran tanggungan. Pendaftaran ini tertangguh seminggu sebab saya minta supaya aplikasi ini stabil sebelum dilancarkan.
“Saya difahamkan oleh pembangun aplikasi, esok dilancarkan pendaftaran tanggungan dalam MySejahtera dan orang ramai boleh mendaftarkan ibu bapa, datuk dan nenek mereka…lebih mudah,” katanya dalam sidang akhbar selepas menerima suntikan vaksin Sinovas di Hospital Rembau di sini semalam.
Untuk rekod, media sebelum ini melaporkan pengguna MySejahtera boleh mula membuat pendaftaran untuk menyertai PICK sejak 23 Februari lalu menerusi aplikasi berkenaan.
Program imunisasi itu dilaksanakan menerusi tiga fasa, bermula dengan kumpulan barisan hadapan, disusuli kumpulan berisiko tinggi dan rakyat berusia 18 tahun ke atas.

Ia bagi memastikan antara 70 hingga 80 peratus rakyat negara ini menerima vaksin menjelang Februari 2022, sekali gus membentuk imuniti kelompok bagi mengekang penularan Covid-19.


Bunuh perempuan sebab benci
Oleh KOSMO!

18 Mac 2021, 4:38 pm
JAKARTA – Seorang pemuda di Indonesia mengaku membunuh dua wanita kerana mempunyai perasaan benci terhadap golongan itu, lapor Suara.com, baru-baru ini.
Muhammad Rian yang berusia 21 tahun ditahan polis atas tuduhan membunuh dua mangsa di Bogor iaitu Diska Putri dan Elya Lisnawati di Jawa Barat.
“Saya benci perempuan,” demikian pengakuan Rian yang dirakam oleh polis yang menahannya dan tular di media sosial.
Suspek berkata demikian selepas ditanya oleh polis tentang motif dua pembunuhan yang dilakukannya sebelum ini.
Ketua Polis Bogor Kota, Komisioner Besar Susatyo Purnomo Condro memberitahu suspek ditangkap di tempat persembunyiannya di Depok, Jawa Barat.
“Alhamdulillah, hasil kerja keras pasukan detektif polis Bogor, kami berjaya membongkar kes pembunuhan dua melibatkan dua wanita baru-baru ini,” katanya dalam satu kenyataan. – Agensi


Presiden Tanzania meninggal dunia
Oleh KOSMO!

18 Mac 2021, 4:49 pm
DODOMA – Presiden Tanzania, John Magufuli meninggal dunia pada usia 61 tahun di sebuah hospital di Dar es Salaam akibat komplikasi jantung , lapor agensi berita AFP, hari ini.
Timbalan Presiden, Samia Suluhu Hassan yang akan menjadi pemimpin wanita pertama negara mengumumkan kematian pemimpin itu semalam.
Beliau berkata, mendiang mengalami degupan jantung tidak normal dan telah lama dirawat di hospital tersebut.
Bendera negara itu dikibar separuh tiang ketika negara itu memulakan tempoh berkabung selama 14 hari.
Pengumuman itu dibuat selepas penafian kerajaan berhubung khabar angin yang mengatakan pemimpin itu tidak muncul di khalayak ramai hampir tiga minggu kerana mendapatkan rawatan Covid-19 di luar negara.
Sebelum ini, ahli politik pembangkang mendakwa mendiang dijangkiti Covid-19 tetapi berita itu tidak disahkan.

Beberapa orang ditahan minggu ini kerana menyebarkan khabar angin berhubung keadaan kesihatannya di media sosial. – Agensi


Ahmad Zahid keluarkan RM9.3 juta, selepas PRU-14
Oleh NORLIZAH ABAS

18 Mac 2021, 5:02 pm
KUALA LUMPUR – Mahkamah Tinggi di sini hari ini diberitahu, Datuk Seri Dr. Ahmad Zahid Hamidi membuat pengeluaran terakhir sebanyak RM9.3 juta daripada akaun Yayasan Akalbudi miliknya, tiga minggu selepas Pilihan Raya Umum ke-14.
Penolong Kanan Penguasa Khairudin Kilau, 44, berkata, wang tersebut dipindahkan pada 28 Mei 2018 daripada akaun Affin Bank Berhad yayasan itu ke dalam akaun Yayasan Al-Falah milik adik bekas Timbalan Perdana Menteri, Datuk Seri Mohamad Nasaee Ahmad Tarmizi.
Pegawai penyiasat Suruhanjaya Pencegahan Rasuah Malaysia (SSM) itu berkata, kuasa untuk memindahkan wang RM9.3 juta terletak di bawah kawalan Ahmad Zahid kerana Presiden UMNO itu merupakan penandatangan tunggal dalam Yayasan Akalbudi.
Menurut saksi pendakwaan ke-99 itu, hasil siasatannya mendapati tujuan pemindahan tersebut tidak jelas kerana tiada minit mesyuarat atau resolusi diperolehi daripada yayasan tersebut manakala kedua-dua yayasan itu tidak mempunyai apa-apa hubungan rasmi.
Khairudin berkata, siasatan penyata akaun Yayasan Akalbudi juga menunjukkan berlaku transaksi keluar masuk wang RM100 juta selama hampir enam tahun di antara 12 Disember 2012 dan 31 Mei 2018.
Saksi terakhir pendakwaan itu turut menyatakan, pemeriksaannya juga mendapati Tetuan Lewis & Co. bukan sahaja tiada hubungan dengan Yayasan Akalbudi malah tidak pernah dilantik sebagai pemegang amanah mahupun peguam yang mewakili yayasan itu.

Sebaliknya kata saksi, Yayasan Al-Falah merupakan anak guam kepada syarikat guaman tersebut yang turut mewakili Ahmad Zahid dalam kes-kes sivil.
Ahmad Zahid, 68, sedang dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.
Perbicaraan di hadapan Hakim Collin Lawrence Sequerah bersambung esok. – K! ONLINE


Uniten Muadzam Shah tidak akan ditutup
Oleh ABDUL RASHID ABDUL RAHMAN

18 Mac 2021, 4:48 pm
KUANTAN – Universiti Tenaga Nasional (Uniten) Kampus Muadzam Shah di Rompin tidak akan ditutup meskipun terdapat masalah kekurangan pelajar di universiti berkenaan.
Pengerusi Tenaga Nasional Berhad (TNB), Datuk Seri Mahdzir Khalid berkata, sehubungan itu pihak universiti sedang berusaha meningkatkan jumlah pelajar di universiti itu yang boleh menempatkan kira-kira 4,000 pelajar.
“Saya sudah jelaskan bahawa TNB membuat keputusan dalam mesyuarat lembaga pengarah bahawa Kampus Muadzam Shah tidak akan ditutup.
“Cuma kita hendak tingkatkan pelajar yang mana pada masa ini ada kira-kira 1,400 pelajar,” katanya pada Program Ceria ke Sekolah TNB di sini hari ini.
Hadir sama Menteri Besar, Datuk Seri Wan Rosdy Wan Ismail dan Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd. Sharkar Shamsuddin.
Seramai 2,200 pelajar sekolah rendah di seluruh negeri menerima sumbangan dengan jumlah keseluruhan RM220,000. – K! ONLINE


Penggunaan mesin ATM tanpa kad bank
Oleh KOSMO!

18 Mac 2021, 4:50 pm
SINGAPURA – Bank OCBC di Singapura mengumumkan penguatkuasaan sistem pengesahan wajah untuk pemeriksaan baki akaun di semua mesin pengeluaran automatik (ATM) bermula esok, lapor Chanel News Asia, hari ini.
Pelancaran pengesahan biometrik wajah untuk perkhidmatan ATM akan bermula dengan pertanyaan baki akaun di lapan cawangan terpilih esok.
OCBC memberitahu pihaknya akan memperluaskan penggunaan pengesahan wajah untuk pengeluaran wang tunai ke semua 550 ATM di Singapura secara progresif mulai Jun ini.
Bank itu juga mempunyai perancangan untuk melakukan hal sama bagi transaksi ATM lain termasuk deposit tunai, pindahan wang ke bank lain, penambahan nilai kredit kad telefon dan pembayaran agihan kad kredit mulai tahun depan.
Walaupun terdapat tekanan dalam perbankan digital, OCBC menegaskan penggunaan ATM tetap tinggi dengan pengeluaran tunai lebih dua juta dolar Singapura setiap bulan.
Pertanyaan mengenai baki akaun dan pengeluaran tunai adalah perkhidmatan ATM yang paling popular dengan hampir lapan dari 10 transaksi adalah berkaitan dua aktiviti tersebut.

Pengesahan wajah akan mengurangkan keperluan pelanggan membawa kad ATM mereka dan juga merupakan alternatif selamat untuk kad ATM fizikal, demikian menurut OCBC dalam siaran medianya.
Untuk membolehkan pengesahan wajah di ATM OCBC, pemegang akaun akan memilih perkhidmatan pilihan terlebih dahulu sebelum memasukkan nombor kad pengenalan mereka di skrin mesin ATM.
Lokasi mesin ATM OCBC yang dilengkapi fungsi pengesahan wajah ini terletak di OCBC Tampines Centre Two, Pusat Beli Belah Taman Jurong, Great Eastern Jalan Pickering, HDB Hub Tingkat 1, OCBX Centre One Tampines, 103 Jalan Ring Yishun, OCBC Campus dan Jalan Geylang 7-Eleven. – Agensi


Kalimah Allah: Bertenang, serah kepada mahkamah
Oleh KHAIRUL MOHD. ALI

18 Mac 2021, 4:59 pm
JOHOR BAHRU – Rakyat negara ini diminta bertenang dan meyakini institusi mahkamah yang menyelia proses undang-undang negara berhubung isu penggunaan kalimah Allah dalam kalangan masyarakat bukan Islam di negara ini.
Ketua Polis Negara, Tan Sri Abdul Hamid Bador berkata, perkara itu ketika ini masih belum dimuktamadkan, namun ia telah disensasikan segelintir pihak serta dijadikan isu politik.
“Di peringkat awal saya sudah beritahu ini merupakan satu kes yang sensitif dan ia telah disensasikan. Ia juga telah dijadikan kes politik.
“Selepas itu ada pihak yang salah gunakan kes ini seolah-olah ia menjadi satu kepentingan bagi satu agama untuk melawan satu lagi agama, ini tidak baik,” katanya dalam sidang akhbar selepas mengadakan lawatan kerja di Ibu Pejabat Polis Kontinjen Johor, di sini hari ini.
Sementara itu, mengulas berhubung tindakan seorang wanita yang mengeluarkan kata-kata berbaur penghinaan terhadap agama Kristian ekoran isu penggunaan kalimah ‘Allah’, beliau memberitahu, wanita itu telah dipanggil untuk memberi keterangan.
“Kata yang begitu pedih yang diluahkan dalam video tersebut menusuk hati satu pihak yang lain, itu saya katakan bawa bertenang, biarkan proses keadilan berjalan, berikan keyakinan kepada mahkamah, kerajaan sudah buat rayuan dan kita lihat apa hasilnya.

“Perbuatan wanita ini telah menarik banyak kritikan dan laporan dibuat, polis telah buka kertas siasatan dan dia telah dipanggil untuk dirakam kenyataan dan dinilai Pejabat Peguam Negara sama ada akan didakwa atau tidak,” ujarnya.
Sehubungan itu beliau menasihati masyarakat agar bersabar kerana mana-mana pihak yang mempunyai idea pelampau hanya akan membawa kehancuran, paling utama kepada diri mereka sendiri.
“Sabar, semua pihak ada pendapat dan semua ingat mereka betul, jika begitu siapa yang hendak menjadi hakim.
“Jadi biarkan mahkamah tentukan, dan bila dibuat keputusan, kita terima. Jika masih tidak berpuas hati ia boleh didebat di Parlimen, boleh buat undang-undang baharu,” ujarnya.
Terdahulu, Polis Sarawak memaklumkan telah menerima sebanyak 37 laporan berhubung tindakan wanita yang mengeluarkan kata-kata penghinaan kepada agama Kristian dalam satu video yang kini tular di media sosial. – K! ONLINE


Melaka United malang dipotong mata
Oleh MUHAMAD ARDIE PUTRA SUHAIMI

19 Mac 2021, 8:48 pm
NASIB malang menimpa pasukan Melaka United selepas badan bebas, First Instance Body (FIB) mengenakan hukuman pemotongan tiga mata secara serta-merta bagi saingan Liga Super di atas kegagalan membayar baki ansuran tunggakan gaji pemain dan pegawai mengikut jadual ditetapkan mereka.
Keputusan itu dibuat dalam mesyuarat FIB Pelesenan Kelab MFL yang dipengerusikan oleh Sheikh Mohd Nasir Sheikh Mohd Sharif secara persidangan video bersama ahli-ahli jawatankuasa yang lain hari ini.
Dalam mesyuarat tersebut, tiga kes telah dibincangkan iaitu membabitkan pasukan Melaka United, Sarawak United dan Kelantan FC.
“Berhubung kes membabitkan Melaka Unite, pasukan tersebut pada tarikh akhir pertama iaitu pada 31 Januari 2021 telah berjaya membuat pembayaran daripada tunggakan gaji pemain dan pegawai mengikut pelan jadual pembayaran.
“Namun, bagi pembayaran tarikh akhir kedua, Melaka United FC telah didapati gagal menghormati jadual pembayaran yang dipersetujui dan ditetapkan sekali gus dikenakan hukuman pemotongan tiga mata.
“FIB berharap bahawa keputusan ini dijadikan teladan untuk memastikan Melaka United FC mematuhi jadual pembayaran yang ditetapkan pada masa akan datang.

“Jika pasukan terbabit mengulangi kesalahan yang sama, perkara itu akan dibawa ke FIB untuk keputusan dan tindakan yang seterusnya,” kata Sheikh Mohd Nasir dalam satu kenyataan.
Sementara itu, FIB mengambil maklum usaha dan komitmen Sarawak United FC dan Kelantan FC dalam menjelaskan tunggakan gaji pemain dan pegawai mereka.
Unit Pelesenan Kelab MFL akan terus memantau dan memastikan kedua-dua pasukan tersebut terus menunjukkan komitmen dalam menangani isu ini sehingga selesainya baki tunggakan berkenaan. K! ONLINE


Selangor 2 jerat The Green Deers
Oleh KOSMO!

19 Mac 2021, 9:50 pm
PETALING JAYA – Hasrat pasukan Kelantan United untuk meraih kemenangan tidak kesampaian selepas tewas 0-1 kepada pasukan feeder, Selangor 2 pada aksi Liga Premier di Stadium Selayang, petang tadi.
Menguasai sebahagian besar perlawanan, skuad kendalian Akira Higashiyama mensia-siakan banyak peluang sekali gus menyaksikan tuan rumah berjaya mengutip tiga mata penuh.
Skuad muda Gergasi Merah berjaya menjaringkan gol menerusi ledakan import dari Myanmar, Hein Htet Aung yang berjaya mengelirukan Fikri Che Soh pada minit ke-38.
Keputusan tersebut menyaksikan Selangor 2 yang dikendalikan oleh Michael Feichtenbeiner mengumpul sembilan mata selepas mengharungi 4 perlawanan.
Sementara itu, skuad The Green Deers kekal dengan tujuh mata selepas merekodkan dua kemenangan dan satu seri pada lima aksi liga musim ini. – K! ONLINE


Pemandu e-hailing ditahan samun, cabul penumpang wanita
Oleh AHMAD SHAHERMAN SHAMSURI

19 Mac 2021, 11:20 pm
GOMBAK – Polis menahan seorang pemandu e-hailing kerana disyaki terlibat dalam kes samun dan rogol seorang wanita di sebuah kawasan Air Terjun Sungai Tua, Batu Caves semalam.
Lelaki berusia 25 tahun itu ditahan selepas hadir merakam keterangan di Balai Polis Selayang petang tadi.
Ketua Polis Daerah Gombak, Asisten Komisioner Arifai Tarawe berkata, kejadian tersebut dipercayai berlaku ketika mangsa berusia 23 tahun dalam perjalanan dari tempat kerja untuk pulang ke rumah menaiki kereta jenis Perodua Axia dipandu suspek.
Katanya, ketika dalam perjalanan, suspek telah membawa pengadu melalui laluan yang berbeza hingga tiba di kawasan Air Terjun Sungai Tua.
“Suspek kemudiannya telah memberhentikan kenderaannya dan menarik tangan pengadu sehingga jatuh terbaring sebelum merampas telefon bimbit pengadu.
“Ketika suspek cuba mencabul mangsa, mangsa telah meronta dan berjaya melarikan diri sebelum meminta bantuan daripada penduduk setempat. Dia kemudiannya membuat laporan polis,” katanya dalam satu kenyataan di sini sebentar tadi.

Mengulas lanjut, Arifai berkata, siasatan lanjut mendapati suspek mempunyai satu rekod jenayah lampau dan dia akan dibawa ke Mahkamah Majistret Selayang esok untuk permohonan reman.
Kes disiasat mengikut siasatan dijalankan di bawah Seksyen 392 dan Seksyen 354 Kanun Keseksaan.- K! ONLINE.


Tiga tebusan Indonesia diculik kumpulan Abu Sayyaf terselamat
Oleh NOR SYARIZA MUHAMAD TAHIR

19 Mac 2021, 11:36 pm
MANILA – Tiga nelayan Indonesia yang diculik kumpulan militan Abu Sayyaf lebih setahun lepas telah diselamatkan di selatan Filipina, semalam.
Menurut polis, mereka ialah antara empat kru kapal yang diculik oleh kumpulan militan itu ketika sedang berlayar pada Januari 2020.
Sepanjang tempoh penculikan, mereka ditahan di wilayah Sulu di selatan Filipina dengan tiga daripadanya telah dibebaskan dan seorang disahkan mati.
Menurut seorang polis, Leftenan Jeneral Guillermo Eleazar, pada semalam, tiga tebusan tersebut dan salah seorang penculik ditemui di pantai berhampiran dengan wilayah Tawi-Tawi selepas bot yang dinaiki terbalik dalam cuaca buruk.
“Tebusan keempat bagaimanapun hilang, manakala empat orang militan yang menaiki bot berlainan turut hilang ekoran angin kencang dan ombak tinggi.
“Operasi mencari sedang dijalankan bagi mengenalpasti mangsa terlibat serta ahli keluarga mereka,” jelas Eleazar. – AFP


NSL: Selangor Angels, Johor Jewels sama handal
Oleh MUHAMMAD ZUHAILY BADLISHAH

19 Mac 2021, 11:40 pm
KUALA LUMPUR – Hasrat Selangor Angels melakar kemenangan tidak kesampaian apabila terpaksa bekerja keras pada lewat permainan untuk mengikat Johor Jewels 50-50 pada aksi pertama Kumpulan B Netball Super League (NSL) di Stadium Juara, Bukit Kiara sebentar tadi.
Pasukan kendalian Rosnani Ismail itu gagal menyesuaikan diri dengan tempo permainan pantas Johor Jewels pada awal permainan sebelum kembali menemui rentak sebenar untuk menamatkan suku masa pertama dengan keputusan 11-11.
An Najwa Azizan membuktikan statusnya sebagai penyerang kebangsaan apabila berjaya memenangi bola demi bola untuk menghasilkan jaringan bagi memastikan Selangor Angels mendahului 29-20 pada suku masa kedua.
Kekuatan fizikal dan ketinggian dimiliki penyerang berusia 24 tahun itu yang pernah beraksi dengan kelab Australia, Greater Western Sydney, memainkan peranan penting dalam setiap serangan Selangor Angels.
Ia terbukti apabila gandingan An Najwa dengan seorang lagi penyerang kebangsaan, Karishma S. Loganathan membolehkan Selangor Angels terus mendominasi permainan dengan kelebihan jaringan 40-30 ke atas Johor Jewels dalam suku masa ketiga.
Biarpun Johor Jewles mempunyai nama-nama besar antaranya Nurfariha Abdul Razak, Pow Mei Foong dan Noor Azilah Aziz, namun banyak serangan direncanakan skuad bimbingan Fazira Mesnan itu dapat dipatahkan benteng pertahanan Selangor Angels.

Begitupun, kesungguhan tinggi ditunjukkan kesemua unit Johor Jewels pada suku masa terakhir menuai hasil lumayan apabila berjaya menyamakan kedudukan 45-45 sebelum mendahului Selangor Angels 50-49 ketika aksi berbaki 20 saat sahaja lagi.
Bagaimanapun, An Najwa menyelamatkan maruah Selangor Angels dengan jaringan penyamaan menjadikan kedudukan 50-50 beberapa saat sebelum tamat perlawanan. – K! ONLINE


Laluan mudah buat United, Arsenal
Oleh KOSMO!

19 Mac 2021, 8:33 pm
NYON, Switzerland – Pasukan Liga Perdana Inggeris (EPL), Manchester United berdepan undian ‘mudah’ pada aksi suku akhir Liga Europa selepas diundi bertemu kelab La Liga, Granada pada saingan yang akan berlangsung pada April depan.
Sementara itu, pasukan Arsenal yang berjaya menyingkirkan Olympiacos pada pusingan sebelum ini akan bertemu dengan wakil Republik Czech, Slavia Prague.
Pertembungan buku bertemu ruas pada pusingan kali ini menyaksikan Ajax Amsterdam akan bertembung dengan kelab gergasi Serie A, AS Roma.
Akhir sekali, Dinamo Zagreb yang mencipta kejutan menewaskan Tottenham Hotspur awal pagi tadi akan bertemu Villareal
Aksi pertama saingan suku akhir dijadualkan berlangsung pada 8 dan 15 April depan manakala saingan final tahun ini akan dilangsungkan di Gdanks, Poland.  AGENSI

SUKU AKHIR LIGA EUROPA

GRANADA lwn MAN. UNITED
ARSENAL lwn SLAVIA PRAHA
DINAMO ZAGREB lwn VILLAREAL
AJAX AMSTERDAM lwn AS ROMA


Tunggu habis SPM untuk maklum kematian ayah
Oleh MOHD RIDZAUDDIN ROSLAN

19 Mac 2021, 9:02 pm
PETALING JAYA- “Mama tak beritahu sebab nak ambil peperiksaan, mama terpaksa”.
Demikian kata-kata seorang ibu ketika memaklumkan berita kematian ayah kepada anak lelakinya yang juga merupakan seorang calon Sijil Pelajaran Malaysia (SPM).
Menerusi video berdurasi 17 saat yang tular di laman Facebook sejak petang tadi, ibu terbabit terpaksa memaklumkan berita kematian itu terhadap anaknya yang sedang menduduki SPM.
Difahamkan, ibu terbabit berjumpa anaknya di asrama selepas tamat SPM bagi memaklumkan perkara itu hingga mencetuskan perasaan sedih dalam kalangan netizen.
Pun begitu, perkongsian video terbabit di laman media sosial mendapat reaksi pelbagai dalam kalangan netizen apabila ada yang tidak bersetuju dengan tindakan itu.
Menurut seorang netizen, Muhammad Nazmie Sudin, calon SPM itu sepatutnya diberikan peluang untuk menatap jenazah ayahnya buat kali terakhir.

“Maaf,adik ni patut dapat peluang tatap dan cium jenazah ayah dia buat kali terakhir kerana kita tak tahu berapa lama nak tunggu untuk berjumpa semula.
“Hal dunia boleh diulangi kalau dizinkan umur lagi oleh Allah,” tulisnya.
Sementara itu, Renushree Revina mendoakan agar calon SPM itu mendapat keputusan terbaik dalam peperiksaan.
“Kita tak tahu asbab ibunya merahsiakan kematian suaminya daripada prngetahuan anaknya, semoga segalanya baik sahaja untuk puan dengan adik ini selepas ini,” ujarnya. -K! ONLINE


KPWKM mohon maaf isu terminologi Elaun Pekerja Cacat
Oleh MOHD. HUSNI MOHD. NOOR

19 Mac 2021, 11:17 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) memohon maaf sekiranya terminologi Elaun Pekerja Cacat (EPC) menyinggung perasaan dan sensitiviti golongan tertentu seperti yang tular di media sosial.
KPWKM dalam satu kenyataan akhbar hari ini menjelaskan bahawa terminologi itu telah digunakan sejak tahun 1970-an.
Menurutnya, kementerian kini sedang memperhalusi perkara itu dan mengkaji terminologi-terminologi sedia ada yang masih diguna pakai sehingga kini.
“Terminologi itu akan dijenamakan semula seiring dengan Sambutan Ulang Tahun ke-75 Jabatan Kebajikan Masyarakat (JKM) yang akan disambut pada 7 April ini.
“EPC adalah nama bantuan yang digunakan dalam urusan pemberian bantuan kepada golongan orang kelainan upaya (OKU) bagi menggalakkan mereka untuk terus bekerja, hidup berdikari dan menjadi ahli masyarakat yang produktif.
“Selain EPC, JKM juga menguruskan pemberian bantuan lain kepada golongan OKU iaitu Geran Pelancaran (GP) yang diberi bagi membolehkan OKU menceburi bidang perusahaan atau perniagaan kecil,” katanya.

Isu terminologi EPC menerima kecaman netizen selepas ia diumumkan Perdana Menteri, Tan Sri Muhyiddin Yassin menerusi Program Strategik Memperkasa Rakyat dan Ekonomi (Pemerkasa) pada Rabu lalu.
Menerusi pengumuman khas itu, kerajaan bersetuju menaikkan had kelayakan gaji maksimum bagi bantuan EPC daripada RM1,200 kepada RM1,500 sebulan. – K! ONLINE


Malaysia sokong Sidang Kemuncak ASEAN darurat tangani krisis di Myanmar
Oleh NOR IDAYU BOSRO

19 Mac 2021, 11:38 pm
PUTRAJAYA – Malaysia menyatakan sokongan terhadap seruan Presiden Indonesia, Joko Widodo (Jokowi) untuk mengadakan Sidang Kemuncak ASEAN darurat bagi menangani situasi tegang di Myanmar ketika ini.
Perdana Menteri, Tan Sri Muhyiddin Yassin menyifatkan perbincangan secara terbuka, ikhlas dan jujur itu dapat meningkatkan peranan ASEAN untuk membantu Myanmar dalam mencari jalan keluar daripada krisis tersebut dengan cepat.
“Saya sangat menyokong kenyataan Jokowi hari ini (semalam) dan seruannya untuk mengadakan Sidang Kemuncak ASEAN darurat bagi mengatasi keadaan di Myanmar.
“Kita di Malaysia dan komuniti ASEAN yang besar tidak mampu melihat negara jiran ini dalam keadaan tidak stabil di tangan beberapa individu tertentu yang berusaha untuk mempromosikan kepentingan mereka sendiri,” katanya dalam satu kenyataan hari ini.
Muhyiddin berkata, Malaysia juga menggesa pembebasan segera tanpa syarat pemimpin politik negara itu termasuk Presidennya, U Win Myint dan Kaunselor, Aung San Suu Kyi yang ditahan sejak rampasan kuasa tentera pada 1 Februari lalu.
Beliau berkata, keadaan itu jelas bertentangan dengan prinsip yang termaktub dalam Piagam ASEAN yang mana negara-negara ahli telah menyatakan komitmen untuk mempromosi dan melindunginya agar keamanan, keselamatan dan kemakmuran di rantau ini terjamin.

“Amat jelas bahawa krisis politik terkini di Myanmar hanya mengeruhkan keadaan di negara mengakibatkan rakyat menjadi mangsa keadaan,” katanya.
Sementara itu, Muhyiddin berkata, kepimpinan junta tentera di Myanmar digesa untuk mengubah haluan dan memilih jalan penyelesaian yang aman.
Ini kerana, katanya, tindakan ganas hanya menimbulkan keganasan dan masa depan negara itu mungkin tergadai sehingga terjerumus ke lembah kehancuran yang tidak dapat dipulihkan.
“Saya terkejut dengan penggunaan kekerasan secara berterusan terhadap orang awam yang mengakibatkan sejumlah besar kematian dan kecederaan serta penderitaan di seluruh negara.
“Penggunaan peluru hidup terhadap penunjuk perasaan secara aman tidak dapat diterima dan keadaan ini mesti dihentikan dengan kadar segera,” katanya.
Dalam pada itu, mewakili seluruh rakyat Malaysia, Perdana Menteri menzahirkan rasa simpati dan ucapan takziah kepada semua rakyat Myanmar yang kehilangan orang tersayang dan yang menjadi mangsa krisis politik itu.
Beliau berkata, Malaysia sekali lagi mengulangi seruan untuk semua pihak yang berkepentingan bekerjasama ke arah penyelesaian krisis ini secara aman.
“Kami akan terus mendukung dialog inklusif untuk peralihan politik, dan mendesak semua pihak untuk kembali ke meja rundingan bagi memperbaiki krisis dan menghindari sebarang ketegangan,” katanya. – K! ONLINE


Zii Jia ke separuh akhir All England
Oleh MUHAMMAD HELMEE RAMLI

19 Mac 2021, 8:51 pm
PERSEORANGAN lelaki No.1 negara, Lee Zii Jia mengulangi pencapaian tahun lalu apabila melangkah ke separuh akhir kejohanan badminton Seluruh England (All England).
Lebih mengejutkan, Zii Jia menyingkirkan pemain No.1 dunia dari Jepun, Kento Momota pada aksi suku akhir yang berlangsung sebentar tadi menerusi kemenangan 21-16, 21-19.
Keputusan itu sekali gus menebus kekecewaan yang dialami pemain No.10 dunia itu pada kejohanan-kejohanan sebelum ini termasuk Terbuka Switzerland dua minggu lalu.
Peluang Zii Jia untuk melangkah ke perlawanan akhir kini terbuka luas apabila dijadualkan bertemu pemain Belanda, Mark Caljouw di peringkat separuh akhir esok.
Sebagai rekod, pemain berusia 23 tahun itu mara ke separuh akhir pada edisi terdahulu sebelum tewas kepada pemain Denmark, Viktor Axelsen 21-17, 13-21, 19-21. K! ONLINE


Polis sudah tahu lokasi Sajat sembunyi
19 Mac 2021, 8:19 pm
PETALING JAYA – Polis Selangor sudah mengetahui tempat persembunyian usahawan kontroversi, Nur Sajat atau nama sebenarnya Muhammad Sajjad Kamaruzzaman, 36.
“Kalau dia enggan serah diri, kita akan ambil tindakan,” kata Pemangku Ketua Polis Selangor, Datuk Arjunaidi Mohamed  ketika dihubungi Kosmo! sebentar tadi.
Berita berkaitan https://www.kosmo.com.my/2021/03/17/kalau-betul-perempuan-buktikan/
Sebelum ini Jabatan Agama Islam Selangor (JAIS) juga meminta bantuan pihak polis untuk mengesan usahawan itu.
Terdahulu, Kosmo! melaporkan mahkamah mengeluarkan waran tangkap ke atas usahawan kosmetik tersebut selepas dia gagal hadir prosiding sebutan semula pertuduhan berpakaian menyerupai wanita sehingga menyebabkan agama Islam dipandang hina pada 23 Februari lalu.
Sejak waran berkenaan dikeluarkan, Nur Sajat terus menghilangkan diri dan dipercayai menyembunyikan diri bagi mengelakkan dirinya dicekup JAIS. – K! ONLINE

Berita berkaitan https://www.kosmo.com.my/2021/03/12/kehilangan-nur-sajat-cetus-misteri/


52 PATI naik tongkang gagal lolos
Oleh ISKANDAR SHAH MOHAMED

19 Mac 2021, 7:47 pm
KLANG – Cubaan 52 pendatang asing tanpa izin (PATI) Indonesia menyusup masuk ke negara ini dengan menaiki tongkang tidak berhasil apabila ditangkap di perairan Tanjong Karang dekat sini, semalam.
Semua warga asing termasuk kanak-kanak berusia empat hingga 45 tahun itu ditahan pukul 10 malam oleh Pasukan Polis Marin (PPM).
Komander PPM Wilayah 1, Asisten Komisioner Rosman Ismail berkata, kejayaan itu hasil rutin rondaan pihaknya bersama Tentera Laut Diraja Malaysia (TLDM) dan Maritim Malaysia (APMM) dalam Op Benteng.
“Melihat kecurigaan bot itu, kita menuju ke lokasi bot tongkang berkenaan kira-kira 10 batu nautika dari Pantai Tanjong Karang.
“Hasil pemeriksaan kemudian menemukan 52 individu disyaki PATI terdiri daripada 24 lelaki, wanita (27) dan seorang kanak-kanak lelaki,” katanya dalam kenyataan di sini hari ini.
Menurut beliau, seorang individu disyaki tekong bot itu sempat meloloskan diri dengan terjun ke laut.

“Kita kemudian cuba menjalankan operasi mencari namun gagal berikutan keadaan cuaca gelap,” katanya.
Kata Rosman, kesemua warga asing itu termasuk tiga kru bot dibawa ke Pangkalan PPM Pelabuhan Klang untuk tindakan lanjut.
“Kru bot itu ditahan bagi membantu siasatan mengikut Akta Pemerdagangan Orang dan Anti Penyeludupan Migran 2007.
“Manakala, penumpang itu ditahan atas kesalahan mengikut Akta Imigresen 1959/63,” katanya. -K!ONLINE


Gunung Merapi hambur lahar
Oleh KOSMO!

19 Mac 2021, 8:17 pm
JAKARTA – Gunung Merapi di sempadan daerah Jogjakarta dan Jawa Tengah  dilihat memuntahkan lahar sebanyak 20 kali dengan jarak pengaliran maksimum sejauh 1.2 meter ke arah barat daya, lapor portal Suara.com, hari ini.
Pemerhatian aktiviti gunung paling aktif di Indonesia itu dibuat dari pukul 12 tengah malam Khamis hingga pukul 6 pagi Jumaat.
Ketua Balai Penyelidkan dan Pengembangan Teknologi Bencana Geologi (BPPTKG),  Hanik Humaida berkata, gunung itu turut mengalami gegaran sebanyak 43 kali dengan amplitud tiga hingga 30 milimeter (mm) selama 11 hingga 137 saat dan amplitud lima hingga 15mm  selama 12 hingga 18 saat.
“Asap kawah dilihat berwarna putih dengan ketinggian sehingga 200 meter dari atas puncak Gunung Merapi.
“Cuaca di gunung tersebut cerah dan berawan manakala angin bertiup lemah ke arah tenggara dengan suhu udara 13 hingga 20 darjah Celsius,” katanya.
Pemerhatian pada Khamis dari pukul 6 petang hingga 12 tengah malam pula merekodkan Gunung Merapi mengeluarkan lahar sebanyak 25 kali dengan jarak maksimum satu meter ke arah barat daya.

Setakat ini BPPTKG meletakkan status Gunung Merapi pada Tahap III atau bersiap sedia.
Aliran lahar Gunung Merapi dijangka akan menjejaskan wilayah di selatan dan barat daya meliputi Sungai Kuning, Boyong, Bedog, Krasak, Bebeng dan Putih.
Jika terjadi letusan, ia diangka menjangkau radius tiga kilometer dari puncak gunung tersebut. – Agensi


Perbaharui pasport secara online
Oleh SITI A'ISYAH SUKAIMI

19 Mac 2021, 7:42 pm
PUTRAJAYA – Jabatan Imigresen (JIM) menasihatkan rakyat Malaysia di Singapura supaya memperbaharui pasport mereka secara dalam talian bagi mengatasi masalah kesesakan yang berlaku di Suruhanjaya Tinggi Malaysia (STM) di Singapura.
Ketua Pengarah Imigresen, Datuk Khairul Dzaimee Daud berkata, permohonan yang dibuat akan diproses dan pasport akan dicetak dalam masa empat hingga lima minggu.
Beliau berkata, kesesakan dan barisan yang panjang di STM di Singapura adalah disebabkan oleh gangguan sistem dan kerosakan salah satu mesin pencetak pasport.
Menurutnya, kesesakan di STM itu juga disebabkan oleh jumlah permohonan pasport yang meningkat secara mendadak dan pemohon datang secara ‘walk-in’ tanpa membuat temu janji melalui Sistem Temujanji Online (STO).
“Untuk makluman, bermula 4 Februari lepas, semua urusan di pejabat Imigresen di STM adalah melalui STO.
“Sebelum STO, temu janji perkhidmatan hanya dibuat secara e-mel manual,” katanya dalam satu kenyataan akhbar di sini hari ini.

Beliau berkata demikian sebagai maklum balas berhubung laporan berita mengenai waktu menunggu giliran permohonan pasport di STM di Singapura.
Mengulas lanjut, Khairul Dzaimee berkata, pihaknya juga sedang menunggu kelulusan daripada Kementerian Luar Singapura bagi membenarkan kakitangan syarikat Datasonic Berhad memasuki negara tersebut untuk melakukan kerja-kerja pembaikan.  – K! ONLINE


Datuk didakwa lupus, pindah dan terima wang hasil aktiviti haram lebih RM8 juta
Oleh NUZULSHAM SHAMSUDDIN

19 Mac 2021, 7:54 pm
KUALA LUMPUR – Seorang lelaki berpangkat Datuk didakwa di Mahkamah Sesyen di sini hari ini atas 16 pertuduhan melupus, memindah dan menerima wang yang merupakan hasil daripada aktiviti haram berjumlah lebih RM8 juta tiga tahun lalu.
Datuk Ahmad Azwan Aboo Mansoor, 51, bagaimanapun mengaku tidak bersalah selepas kesemua pertuduhan terhadapnya dibacakan di hadapan Hakim Hasbullah Adam.
Mengikut pertuduhan pertama hingga ketujuh, tertuduh didakwa telah melupuskan wang berjumlah RM815,863.06 yang merupakan hasil daripada aktiviti haram daripada akaun simpanan bank miliknya di Bank Islam Malaysia Berhad, Cawangan Taman Melawati di sini antara April 2016 hingga April 2018.
Selain itu, tertuduh turut berdepan dengan lima pertuduhan memindahkan wang berjumlah RM3,020,299.98 yang merupakan hasil daripada aktiviti haram daripada akaun simpanan bank miliknya ke dalam satu lagi akaun banknya dan dua akaun bank masing-masing milik seorang lelaki dan sebuah syarikat pada tempat sama antara 11 Jun 2016 hingga 20 Disember 2017.
Dalam pada itu bagi empat lagi pertuduhan, tertuduh didakwa menerima wang berjumlah RM4,180,396.59 yang merupakan hasil daripada aktiviti haram ke dalam dua akaun simpanan bank milik tertuduh di Bank Islam Malaysia Berhad, Cawangan Taman Melawati dan Malayan Banking Berhad, Cawangan Taman Setiawangsa di sini antara 10 Disember 2016 hingga 9 Mac 2018.
Bagi kesemua kesalahan itu, pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Hukuman bagi seksyen itu memperuntukkan hukuman penjara maksimum 15 tahun dan denda tidak kurang lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana lebih tinggi, jika sabit kesalahan.
Ketika prosiding, pendakwaan dikendalikan Timbalan Pendakwa Raya Rohaiza Zainal manakala tertuduh diwakili peguam Harjinder Singh.
Mahkamah kemudian membenarkan tertuduh diikat jamin RM50,000 dengan seorang penjamin bagi kesemua pertuduhan.
Tarikh dan 22 April ini ditetapkan bagi sebutan semula kes. -K! ONLINE


Jambatan gantung Lata Keding runtuh angkara budak nakal
Oleh ROSALWANI CHE SOH

19 Mac 2021, 7:29 pm
JELI – Tindakan nakal sekumpulan remaja yang mencabut papan tanda amaran penyelengaraan di jambatan gantung Lata Keding di sini menyebabkan jambatan itu runtuh dan mencederakan kira-kira 10 orang pengunjung di pusat rekreasi itu hari ini.
Dalam kejadian pada pukul 1.30 tengah hari itu, jambatan gantung itu runtuh menyembah bumi ketika 10 orang pengunjung sedang meniti jambatan di pusat rekreasi berkenaan.
Penghulu Mukim Gemang, Noorzaha Daud berkata, kejadian itu menyebabkan pengunjung-pengunjung yang menaiki jambatan gantung itu mengalami kecederaan pada beberapa anggota badan.

Katanya, bagaimanapun tiada kecederaan serius yang dialami oleh pengunjung yang terlibat dalam kejadian itu setakat ini.
“Jambatan itu masih belum boleh digunakan sepenuhnya untuk pengunjung. Kita telah meletakkan papan tanda amaran supaya orang ramai tidak menaiki jambatan itu yang masih dalam penyelengaraan.
“Bagaimanapun, ada budak-budak nakal yang datang ke sini dan membuang papan tanda yang kami letakkan di hadapan kawasan jambatan itu,” katanya ketika dihubungi Kosmo! hari ini.

Menurut Noorzaha, dia amat kesal dengan insiden itu dan berharap pihak berkuasa dapat bekerjasama dalam usaha untuk memastikan kejadian itu tidak berulang.
Sementara itu, Ketua Polis Daerah Jeli, Deputi Superintenden Ahmad Ariffin berkata, polis telah menerima maklumat berhubung kejadian tu.
Katanya, bagaimanapun, tiada kecederaan serius dilaporkan setakat ini dan polis masih menjalankan siasatan lanjut berhubung insiden itu.


Kakitangan Korea Utara diarah tinggalkan Malaysia
Oleh MOHD. HUSNI MOHD. NOOR

19 Mac 2021, 7:07 pm
PUTRAJAYA – Malaysia akan keluarkan perintah bagi kakitangan diplomatik Korea Utara dan tanggungan mereka supaya meninggalkan negara dalam tempoh 48 jam mulai hari ini.
Kementerian Luar dalam satu kenyataan berkata, Malaysia juga menutup Kedutaan Besar negara di Pyongyang yang operasinya telah ditangguhkan sejak tahun 2017.
“Malaysia kesal dengan keputusan Korea Utara memutuskan hubungan diplomatik dengan Malaysia serta menyifatkan keputusan itu sebagai tidak mesra dan tidak konstruktif.
“Keputusan itu juga tidak menghormati hubungan kejiranan yang baik antara negara-negara dalam komuniti antarabangsa,” katanya. -K! ONLINE


Lapan gergasi Eropah berentap
Oleh KOSMO!

19 Mac 2021, 7:38 pm
NYON, Switzerland – Undian suku akhir untuk aksi saingan Liga Juara-Juara selesai sebentar tadi apabila ia disempurnakan oleh bekas bintang antarabangsa Turki, Hamit Altintop di Nyon, Switzerland.
Seperti dijangka saingan kali ini pastinya sengit terutama apabila tiga wakil England, Manchester City, Chelsea dan Liverpool berpeluang untuk mara ke separuh akhir apabila tidak diundi sesama sendiri.
Selain itu, aksi suku akhir kali ini menyaksikan tidak ada pasukan dari Itali berjaya mara apabila wakil mereka, Juventus, Lazio dan Atalanta terkandas di saingan 16 pasukan terbaik.
Aksi pertama saingan suku akhir dijadualkan berlangsung pada 6 dan 7 April depan manakala saingan final tahun ini akan dilangsungkan di Istanbul, Turki.
Berikut adalah jadual perlawanan suku akhir Liga Juara-Juara:
MAN. CITY lwn DORTMUND

FC PORTO lwn CHELSEA
BAYERN lwn PSG
REAL lwn LIVERPOOL


Penganggur tidak pakai pelitup muka ditahan
Oleh SHAMSUL KAMAL AMARUDIN

19 Mac 2021, 6:58 pm
LUMUT – Bukan sahaja enggan memakai pelitup muka, malah seorang lelaki dipercayai mengasari pekerja di kawasan medan selera yang menegurnya kerana enggan mematuhi prosedur operasi standard (SOP) di Kampung Koh dekat sini petang semalam.
Berikutan itu, dua pekerja itu membuat laporan di Balai Polis Sitiawan sebelum suspek ditahan ketika sedang minum di medan selera tersebut kira-kira pukul 11.30 malam tadi.
Ketua Polis Daerah Manjung, Asisten Komisioner Nor Omar Sappi berkata, suspek berusia 38 tahun berada di medan selera tersebut tanpa memakai pelitup muka pukul 2.44 petang.
“Suspek berang apabila ditegur tidak memakai pelitup muka dan dia kemudian membaling puntung rokok ke arah pekerja penjaga pintu masuk.
“Dia turut menendang beberapa kali kerusi pekerja yang sedang duduk selain turut mengasari pekerja lain yang cuba menenangkannya,” katanya dalam satu kenyataan hari ini.
Menurut Nor Omar, suspek yang juga seorang penganggur disiasat di bawah Seksyen 269 Kanun Keseksaan kerana dengan cuai boleh merebakkan penyakit berjangkit iaitu Covid-19.

Beliau berkata, suspek direman selama dua hari sehingga esok untuk siasatan lanjut. – K! ONLINE


SK Taman Cempaka ditutup tujuh hari
Oleh KHAIRUL MOHD. ALI

19 Mac 2021, 7:57 pm
JOHOR BAHRU – Jabatan Kesihatan Negeri Johor (JKNJ) mengesahkan Sekolah Kebangsaan Taman Cempaka, di Tampoi di sini ditutup sementara ekoran berlaku penularan pandemik Covid-19 di kawasan berkenaan.
Pengarah Kesihatan Johor, Datuk Dr. Aman Rabu berkata, penutupan sekolah berkenaan dibuat selama tujuh hari bermula semalam hingga 25 Mac ini.
Menurut beliau, penutupan itu dibuat bagi membolehkan kerja-kerja sanitasi dan dijalankan.
“Kakitangan dan murid sekolah berkenaan hari ini telah menjalani proses saringan swab test.
“Pemeriksaan dibuat juga mendapati sekolah berkenaan telah mematuhi prosedur operasi standard (SOP) yang ditetapkan kerajaan sejak ianya dibuka kembali,” katanya.
Beliau berkata demikian sebagai mengulas berhubung satu memo yang tular di media sosial memaklumkan penutupan sementara sekolah berkenaan ekoran wabak Covid-19.

Memo tersebut memaklumkan seramai tiga murid dan masing-masing seorang guru dan seorang kakitangan sekolah disahkan positif Covid-19.
“Sehubungan itu, murid beberapa kelas melibatkan Tahun Dua, Tahun Tiga, Tahun Empat, Tahun Lima dan Tahun Enam akan menjalani ujian calitan.
“Ibu bapa dan penjaga akan dimaklumkan guru kelas terlibat berkenaan tarikh dan masa untuk murid menjalani ujian berkenaan,” jelasnya.-K! ONLINE


Pengurusan tanah perkuburan tidak dikompaun
Oleh SITI A'ISYAH SUKAIMI

19 Mac 2021, 5:10 pm
PUTRAJAYA – Pihak pengurusan tanah perkuburan Cina tidak akan dikenakan kompaun di atas pelanggaran prosedur operasi standard (SOP) yang dilakukan oleh penganut tersebut.
Kementerian Perpaduan Negara dalam kenyataan akhbarnya menjelaskan, pihak kementerian mengambil maklum kebimbangan pihak pengurusan tanah perkuburan Cina mengenai kompaun akan dikenakan jika gagal mematuhi SOP yang telah ditetapkan.
“Pihak Majlis Keselamatan Negara (MKN) memaklumkan bahawa penganut diminta untuk memastikan pematuhan SOP di tanah perkuburan. Kompaun boleh dikenakan kepada penganut didapati melanggar SOP yang telah diluluskan.
“Pihak pengurusan tanah perkuburan sebaliknya tidak akan dikenakan kompaun di atas pelanggaran SOP yang dilakukan oleh penganut tersebut,” katanya di sini hari ini.
Dalam pada itu, Kementerian Perpaduan Negara menyeru kepada pihak pengurusan tanah perkuburan Cina di seluruh negara untuk beroperasi mengikut SOP yang telah ditetapkan supaya masyarakat Cina dapat menjalankan upacara Cheng Beng pada tahun ini.
Ujarnya, maklumat penuh SOP sambutan Cheng Beng tahun 2021 ini boleh dimuat turun daripada laman web MKN di pautan berikut, https://asset.mkn.gov.my/web/wp-content/uploads/sites/3/2021/03/SOP-PKPP UPACARA-CHENG-BENG-Kemaskini-18-Mac-2021.pdf. -K!ONLINE


Lelaki rugi RM600,000 ditipu peguam wanita
19 Mac 2021, 6:05 pm
PETALING JAYA – Gara-gara mahu mengejar keuntungan atas angin, seorang lelaki mengalami kerugian RM600,000 selepas diperdaya seorang peguam wanita dalam pelaburan pembelian rumah yang tidak wujud dalam kejadian September 2015 lalu.
Mangsa yang berusia 53 tahun itu dijanjikan bakal memperoleh pulangan serta keuntungan yang lumayan sehingga RM900,000 bagi empat buah rumah yang dibelinya jika rumah tersebut berjaya dijual kepada pemilik yang baru.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa memaklumkan suspek wanita berusia 51 tahun itu menawarkan dia membeli sebuah rumah pada harga RM150,000.
“Rumah tersebut kemudiannya akan dijual pada harga RM180,000 bagi setiap unit sekaligus membolehkan mangsa mengaut keuntungan.
“Mangsa dikatakan telah berbincang dan bersetuju dengan tawaran yang diberikan lalu menyerahkan wang berjumlah RM600,000 kepada wanita itu enam tahun lalu,” ujarnya dalam kenyataan hari ini.
Jelasnya, suspek turut berjanji akan mengembalikan semua wang mangsa sepenuhnya jika jualan rumah tidak berjaya.

“Bagaimanapun enam bulan kemudian, mangsa menyedari dia ditipu selepas terbaca berita di akhbar berkenaan suspek yang didakwa di Mahkamah Petaling Jaya atas kesalahan menjual rumah yang tidak wujud.
“Berikutan itu, mangsa meminta suspek mengembalikan semula wang miliknya bagaimanapun suspek gagal berbuat demikian,” ujarnya.
Justeru itu, katanya, bertindak atas maklumat, sekitar pukul 8 pagi semalam, sepasukan polis dari Bahagian Siasatan Jenayah Komersil (BSJK) telah menahan suspek di pekarangan Pejabat BSJK.
“Suspek telah dibawa ke Mahkamah Jalan Duta untuk pertuduhan mengikut Seksyen 420 Kanun Keseksaan bagaimanapun suspek tidak mengaku bersalah dan diberi jamin mahkamah sebanyak RM7,000.
“Semakan rekod mendapati suspek turut mempunyai lima rekod lampau di daerah ini dan kesemuanya berjaya dituduh di mahkamah dan sedang dalam perbicaraan,” ujarnya. – K! ONLINE


Kes cabul Syed Iqmal, dipindah ke Mahkamah Sesyen
Oleh NUZULSHAM SHAMSUDDIN

19 Mac 2021, 5:10 pm
PETALING JAYA – Kes cabul yang dihadapi oleh pendakwah selebriti, Syed Shah Iqmal Syed Mohammad Shaiful dipindahkan ke Mahkamah Sesyen di sini hari ini.
Majistret Muhammad Iskandar Zainol  memutuskan demikian selepas membenarkan permohonan pihak pendakwaan untuk kes itu dipindahkan dari Mahkamah Majistret ke Mahkamah Sesyen.
Sementara itu, di Mahkamah Sesyen, Hakim Jamaludin Mat menetapkan 28 April ini sebagai tarikh sebutan semula dan serahan dokumen lanjutan kepada pihak pembelaan.
Dalam prosiding itu, pendakwaan diwakili Timbalan Pendakwa Raya Shanur Farrahin Shapri manakala peguam Syed Amirul Syed Edros mewakili Syed Shah Iqmal.
Pada 10 Disember tahun lalu, di Mahkamah Sesyen di sini, Syed Shah Iqmal mengaku tidak bersalah atas pertuduhan atas pertuduhan melakukan persetubuhan yang bertentangan dengan aturan tabii terhadap seorang wanita yang juga penuntut kolej swasta berusia 22 tahun.
Perbuatan itu didakwa dilakukan di sebuah rumah di Damansara Perdana antara pukul 3 pagi hingga 4 pagi pada 17 Oktober 2020 dan pendakwaan dikemukakan mengikut Seksyen 377B Kanun Keseksaan.

Sementara itu, di Mahkamah Majistret pendakwah tersebut didakwa atas pertuduhan menggunakan kekerasan jenayah terhadap mangsa sama dengan maksud hendak mencabul kehormatannya di tempat, waktu dan tarikh yang sama mengikut Seksyen 354 Kanun Keseksaan.
Sebelum ini, pada 16 Mac lalu, di Mahkamah Sesyen Shah Alam  pendakwaan sudah menyerahan kepada pembelaan dua dokumen berkaitan laporan perubatan bagi kes rogol Syed Shah Iqmal yang didakwa atas petuduhan merogol seorang wanita dua tahun lalu. – K! ONLINE


PKPD Kampung Serumah tamat esok
Oleh ZULKIFLI MANZOR

19 Mac 2021, 6:15 pm
PETALING JAYA – Perintah Kawalan Pergerakan Diperketatkan (PKPD) di Kampung Serumah, Siburan, Bahagian Serian, Sarawak ditamatkan mengikut jadual esok.
Menteri Kanan (Pertahanan), Datuk Seri Ismail Sabri Yaakob berkata, Kementerian Kesihatan (KKM) mengesahkan terdapat penurunan kes dan kluster adalah terkawal di kawasan tersebut.
“Tiada lagi sampel saringan yang sedang menunggu keputusan. Setelah membuat penilaian risiko kerajaan bersetuju menamatkan PKPD di Kampung Serumah pada 20 Mac 2021.
“Sehingga kini KKM telah melaksanakan 462 ujian saringan dan daripada jumlah itu secara kumulatif sebanyak 27 kes telah direkodkan,” katanya dalam satu kenyataan hari ini.
Terdahulu, Ismail Sabri memaklumkan, seramai 3,252 warga asing menjalani ujian saringan Covid-19 semalam dan 22 daripada mereka didapati positif jangkitan wabak itu.
Selain itu, katanya, semalam seramai 52 individu ditahan atas kesalahan ingkar Prosedur Operasi Standard (SOP) dan 36 daripada mereka dikompaun, manakala 16 lagi direman.

Jelas beliau, antara kesalahan reentas daerah atau negeri tanpa kebenaran (12), tiada penjarakan fizikal (12) dan tidak memakai pelitup muka (11).
“Premis beroperasi lebih masa atau tanpa kebenaran (11), gagal menyediakan peralatan atau merekod pelanggan (3) dan aktiviti perjudian (3),” katanya. – K! ONLINE


Lapan kawasan di Semenanjung rekod gelombang haba tahap kuning
Oleh AHMAD SHAHERMAN SHAMSURI

19 Mac 2021, 6:22 pm
PETALING JAYA – Lapan kawasan di Semenanjung Malaysia merekodkan gelombang haba tahap kuning atau berjaga-jaga setakat 4.30 petang tadi.
Jabatan Meterologi Malaysia (MetMalaysia) menerusi kenyataan di laman Facebooknya memaklumkan, kawasan terbabit melibatkan empat buah negeri iaitu Perlis; Kedah; Perak dan Kelantan.
“Bagi negeri Perlis kawasan yang terjejas adalah di Chuping, manakala di Kedah melibatkan daerah Pendang, Baling dan Kota Setar.
“Di Perak pula kawasan terjejas adalah Hulu Perak, manakala di Kelantan ia melibatkan dua daerah iaitu Jeli dan Kuala Krai,” katanya di sini hari ini.
Menurut MetMalaysia, semua kawasan di Sabah dan Sarawak dalam pemantauan.
Gelombang haba tahap kuning merujuk kepada suhu maksimum harian 35 hingga 37 darjah celsius untuk sekurang-kurangnya tiga hari berturut-turut.

Bagi status tahap jingga atau ‘heatwave’ pula ialah suhu maksimum harian 38 hingga 40 darjah celsius dan tahap merah (kecemasan) untuk suhu melebihi 40 darjah celsius, masing-masing bagi tempoh sekurang-kurangnya tiga hari berturut-turut.-K! ONLINE


Bekas pemuzik iringan S.Jibeng perlu bantuan
Oleh AHMAD SHAHERMAN SHAMSURI

19 Mac 2021, 6:10 pm
PETALING JAYA – Pasangan suami isteri yang pernah menjadi pemuzik iringan kepada bekas penyanyi era 60-an Allahyarham S.Jibeng kini memerlukan bantuan orang ramai selepas kedua-duanya mengalami masalah kesihatan.
Selepas tidak lagi menjadi pemuzik iringan, pasangan yang dikenali sebagai Azhar Ibrahim, 69 dan isterinya, Salamah Jabit juga pernah menjadi pemuzik jalanan serta menjual tisu untuk menampung kehidupan mereka.
Menerusi perkongsian di laman Facebook aktivis terkenal, Raja Shamri Raja Husin, pasangan yang juga orang kelainan upaya (OKU) penglihatan itu kini tidak mampu untuk menjadi pemuzik jalanan selepas kedua-duanya mengalami masalah kesihatan.
Katanya, Azhar hanya terlantar diatas katil disebabkan penyakit strok dan jangkitan kuman pada kaki sejak tiga minggu lalu, manakala Salamah pula hanya mampu duduk dikerusi roda kerana sudah tidak mampu berjalan selepas melakukan pembedahan lutut.
“Kini, mereka hanya mengharapkan bantuan anak perempuan mereka iaitu Norsabarina yang mana berkerja sebagai pembantu gerai makan dan mempunyai empat orang anak dan seorang anak angkat.
“Walaupun berpendapatan kecil Norsabarina tetap cekal menjaga ibu dan ayah tiri beliau. Ibunya mendapat bantuan dari Baitumal sebanyak RM450 sebulan manakala ayah tirinya mendapat bantuan dari sebuah pertubuhan bukan kerajaan (NGO) yang berjumlah RM500 sebulan tetapi adakalanya tiada bayaran yang diterima,” katanya di sini hari ini.

Raja Shamri yang juga pengasas NGO The Third Force berkata, pihaknya dengan kerjasama orang ramai telah menyumbang sebuah katil dan tilam untuk kegunaan Azhar.
Selain itu katanya, keluarga itu juga memerlukan lampin pakai buang untuk kegunaan Azhar dan mereka juga kadang-kadang terputus bekalan makanan.
“Justeru sebarang pertanyaan atau bantuan mengenai keluarga ini boleh terus berhubung dengan Topek Taib (sukarelawan The Third Force) ditalian 011-59911538,” ujarnya. – K! ONLINE


Cemar Sungai Balak, syarikat makanan didenda RM225,000
Oleh NUZULSHAM SHAMSUDDIN

19 Mac 2021, 5:42 pm
KAJANG  – Padah menyebabkan pencemaran di Sungai Balak tahun lalu, sebuah kilang makanan di Kampung Baru Balakong didenda RM225,000 oleh Mahkamah Sesyen di sini pada Jumaat atas enam pertuduhan melakuan kesalahan itu.
Kementerian Alam Sekitar melalui Jabatan Alam Sekitar (JAS) Negeri Selangor dalam satu kenyataan hari ini berkata, Hakim Mohd. Kafli Che Ali menjatuhkan hukuman denda itu terhadap syarikat itu selaku orang kena saman (OKS) mengaku bersalah terhadap semua pertuduhan berkenaan.
Pengarahnya, Nor Aziah Jaafar berkata, syarikat itu didenda kerana melepaskan efluen perindustrian mentah melebihi had piawai ditetapkan di kawasan tadahan air serta melepaskan bahan buangan mengandungi minyak pelincir terpakai ke dalam Sungai Balak pada 28 Oktober tahun lalu.
“OKS dituduh di bawah Peraturan 11 (1) (a), Peraturan-Peraturan Kualiti Alam Sekeliling (Efluen Perindustrian) 2009,” kata kenyataan itu.
Nor Aziah berkata, bagi pertuduhan kedua, syarikat terbabit didapati melepaskan efluen perindustrian melebihi had piawai sepertimana yang telah ditetapkan di bawah Peraturan 12(a), Peraturan-Peraturan Kualiti Alam Sekeliling (Efluen Perindustrian) 2009.
Sementara pertuduhan ketiga, syarikat itu didapati melepaskan bahan buangan yang mengandungi minyak pelincir terpakai daripada premis ke dalam alur air yang mengalir ke dalam Sungai Balak.

Pertuduhan keempat dan kelima, syarikat didapati gagal patuh kepada spesifikasi sistem pengolahan efluen perindustrian dan gagal maklumkan Ketua Pengarah Jabatan Alam Sekitar mengenai kejadian pembuangan efluen perindustrian secara tidak sengaja ke dalam perairan pedalaman dalam tempoh tidak lebih daripada enam jam.
“Bagi pertuduhan keenam pula, syarikat didapati membuang efluen perindustrian bercampur minyak pelincir terpakai yang tidak terlarut campur dengan air ke dalam perairan pedalaman,” ujarnya.
Bagi setiap pertuduhan itu jika disabitkan kesalahan boleh dihukum tidak melebihi RM100,000 atau dipenjarakan selama tempoh tidak lebih daripada lima tahun atau kedua-duanya. – K! ONLINE


Hamzah hubungi KPN dakwaan kartel dalam PDRM
Oleh ZAKI SALLEH

19 Mac 2021, 5:35 pm
IPOH – Menteri Dalam Negeri, Datuk Seri Hamzah Zainudin telah menghubungi Ketua Polis Negara, Tan Sri Abdul Hamid Bador berikutan dakwaan wujud kartel dalam Polis Diraja Malaysia (PDRM) dan gerakan dalaman pegawai muda PDRM yang mahu menjatuhkannya.
Menurut Hamzah, beliau telah menghubungi Abdul Hamid semalam mengenai perkara tersebut.
“Sebelum ini perkara yang KPN (Ketua Polis Negara) maklumkan itu adalah kepada umum, saya sebagai Menteri tidak dimaklumkan awal.
“Jadi semalam saya sudah pun menghubungi KPN dan meminta beliau menyediakan laporan,” katanya pada sidang akhbar selepas merasmikan Program Malaysia Prihatin KDN di Dewan Bankuet Bangunan Perak Darul Ridzuan di sini hari ini.
Menurut Hamzah, laporan penuh mengenai dakwaan berkenaan diperlukan agar perkara yang diumumkan kepada rakyat selepas ini lebih jelas.
“Agar selepas ini perkara yang diumumkan kepada rakyat lebih jelas, tidak samar-samar atau menimbulkan persepsi yang kurang baik.

“Sebab itu saya meminta agar beliau melaporkan kepada Suruhanjaya Pasukan Polis (SPP),” katanya.
Semalam, Hamzah berkata, Abdul Hamid perlu melaporkan kepada Suruhanjaya Pasukan Polis (SPP) berhubung dakwaannya mengenai kewujudan kartel dalam PDRM dan gerakan dalaman pegawai muda PDRM yang mahu menjatuhkannya.
Hamzah, yang juga Pengerusi SPP dilaporkan berkata, Abdul Hamid tidak pernah membawa isu itu kepada SPP malah pertama kali beliau mendengar ‘ada kartel dalam PDRM.’ – K! ONLINE


Felda uji baja Taaveekun
Oleh MOHAMAD FAIZAL HASHIM

19 Mac 2021, 6:42 pm
KOTA TINGGI – Felda mengadakan projek percubaan menggunakan baja jenama Taaveekun di beberapa ladang kelapa sawit milik badan tersebut di daerah ini bagi melihat sejauh mana suplemen itu mampu membantu meningkatkan jumlah pengeluaran hasil tanaman tersebut.
Ahli Lembaga Pengarah Felda, Rasman Ithnain berkata, percubaan tersebut akan dibuat melibatkan beberapa kawasan ladang di Felda Aping Barat, Felda Aping Timur dan Felda Bukit Ester di sini.
Katanya, pihaknya mensasarkan jumlah peningkatan penghasilan buah antara 10 ke 15 peratus dalam masa antara enam bulan ke setahun dengan penggunaan baja berasaskan mineral itu sebelum dipertimbangkan untuk diperluas ke kawasan lain.
Jelasnya, ini adalah inisiatif yang dibuat oleh Felda yang tidak pernah dilakukan sebelum ini dengan memberi peluang kepada penggunaan baja yang berbeza dalam usaha membantu menambah pendapatan golongan peneroka bagi mencapai sasaran pendapatan RM5,000 sebulan bagi 10 ekar tanah tanaman.
“Sebelum ini, kita hanya menggunakan baja yang diperoleh daripada pihak tertentu yang mendapat tender tersebut, jadi kali ini kita ingin membuat perubahan. Oleh itu kita membuat percubaan pada hari ini untuk melihat sejauh mana ia mampu memberi pulangan dengan peningkatan hasil sebanyak 10 hingga 15 peratus setahun.
“Sekiranya ia terbukti berkesan mampu mendapatkan pulangan yang baik, kita akan melibatkan penggunaan baja Taaveekun ini kepada tanah peneroka Felda yang lain di masa akan datang,” katanya pada program demonstrasi penaburan perapi tanah Taaveekun di Ladang Kelapa Sawit Aping Timur, di sini.-K! ONLINE


Disangka bertunang, rupanya Farawahida bernikah kali kedua
Oleh HARYATI KARIM

19 Mac 2021, 5:58 pm
PETALING JAYA- Dalam diam penyanyi Farawahida telah selamat bernikah buat kali kedua dengan lelaki pilihannya di sebuah masjid di Taiping, Perak hari ini. Berita gembira tersebut dikongsi penyanyi itu sendiri menerusi akaun Instagramnya.
“Alhamdulillah, hari ini saya sah bergelar isteri kepada Zulkifli dengan sekali lafaz . Mohon kawan-kawan yang saya kasihi, doakan semoga kebahagiaan ini sampai ke Jannah. Amin,” tulisnya.
Terdahulu Farawahida atau nama sebenarnya Farawahida Razali, 36, mengejutkan banyak pihak apabila memuat naik sekeping gambar majlis pertunangan di akaun media sosialnya pada pagi Jumaat dengan kapsyen ringkas: “Tunang.”
Disebabkan gambar tersebut ramai yang membuat andaian, penyanyi yang popular dengan lagu Tanpamu itu melangsungkan majlis pertunangan. Malah, menerusi gambar berkenaan Farawahida dilihat mengenakan pakaian sedondon bersama seorang lelaki duduk di pelamin.
Sebelum ini Farawahida pernah mendirikan rumah tangga bersama Abdul Shukor Mohd. Zain pada 16 Disember 2013. Namun, sejak 2017 terdapat khabar angin yang mendakwa dia telah bercerai selepas dilihat tidak lagi memuat naik sebarang gambar dengan Abdul Shukor.
Farawahida bagaimanapun menafikan dakwaan tersebut dan tidak pernah mendedahkan perkahwinannya bersama Abdul Shukor telah berakhir. Perkahwinan tersebut tidak dikurniakan sebarang cahaya mata.


1,576 kes baharu, 1,996 kes sembuh
Oleh SITI A'ISYAH SUKAIMI

19 Mac 2021, 5:06 pm
PUTRAJAYA – Sebanyak 1,576 kes baharu direkodkan hari ini menjadikan jumlah kes positif Covid-19 di Malaysia sebanyak 330,042 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 11 kes import manakala, sebanyak 1,565 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 14,360 kes.
“Terdapat dua lagi kematian baharu menjadikan sebanyak 1,225 kes kematian Covid-19 di Malaysia.
“Kes sembuh mencatatkan 1,996 kes dan jumlah kumulatif kes sembuh daripada Covid-19 sebanyak 314,457 kes,” katanya menerusi ciapan Twitter di sini hari ini.
Ujarnya, terdapat 151 kes sedang dirawat di Unit Rawatan Rapi dan sebanyak 57 kes daripadanya memerlukan bantuan pernafasan. -K!ONLINE


Polis Filipina selamatkan tiga mangsa culik Abu Sayyaf
Oleh IVAN AMIRUL

19 Mac 2021, 4:11 pm
KOTA KINABALU – Polis Filipina semalam berjaya menyelamatkan tiga mangsa culik kumpulan Abu Sayyaf yang dilaporkan berlaku di Perairan Pulau Tambisan, Sandakan tahun lalu.
Dalam kejadian kira-kira pukul 4.30 petang itu, semua mangsa warga Indonesia berkenaan diselamatkan selepas bot yang dinaiki bersama seorang ahli Abu Sayyaf di Selatan perairan Pulau Tawi-Tawi mengalami kebocoran.
Operasi menyelamat mangsa terus dilaksanakan sebaik sahaja pasukan polis Filipina menerima panggilan kecemasan sebelum membawa semua mangsa ke pangkalan.
Siasatan mendapati, tiga warga Indonesia berkenaan adalah antara lapan mangsa culik yang dilakukan tujuh lelaki bersenjata pada 15 Januari 2020.
Bagaimanapun, tiga daripada mereka dilepaskan tanpa diketahui puncanya manakala seorang lagi mangsa terbunuh ketika kejadian berbalas tembakan dengan tentera Filipina.
Dalam pada itu, menurut sumber, hasil siasatan dijalankan polis Filipina mendapati salah seorang daripada mangsa yang diselamatkan sebenarnya adalah ahli kumpulan Abu Sayyaf.

Sementara itu, Pesuruhjaya Polis Sabah Datuk Hazani Ghazali ketika dihubungi mengesahkan kejadian terbabit.-K!ONLINE


Ucapan murtad bukan untuk raih populariti, simpati
Oleh MOHD YUNUS YAKKUB

19 Mac 2021, 4:02 pm
SHAH ALAM – Ucapan murtad bukan kalimah yang boleh dijadikan mainan semata-mata bagi meraih populariti dan simpati.
Menurut khutbah Jumaat dikeluarkan Jabatan Agama Islam Selangor (JAIS) bertajuk ‘Berhati-hati Dengan Ucapan Murtad’ hari ini, pengucapan murtad memberi kesan besar kepada amalan kerana merosakkan iman apabila jelas dinyatakan tanpa paksaan dan mengandungi maksud kufur.
Katanya, murtad ditakrifkan sebagai satu tindakan memutuskan pertalian dengan agama Islam melalui ungkapan, perbuatan dan niat yang membawa maksud kufur terkeluar daripada Islam.
“Akhir-akhir ini isu pengucapan murtad menjadi isu hangat diperkatakan oleh masyarakat Islam di media sosial. Perkara ini dianggap sensitif oleh umat Islam apabila diperkatakan secara terbuka dengan andaian yang tertentu.
“Oleh itu, apabila disebut murtad ia bukan bermaksud keluar daripada satu agama
kepada agama yang lain. Ia bermaksud keluar dari Islam,” katanya.
Intipati khutbah itu juga menegaskan pengucapan ini sangat ditegah dan dilaknat dalam Islam dan bukan boleh dilafazkan secara sesuka hati atau disebabkan mempunyai tekanan masalah.

Tambah kandungan khutbah itu, implikasi penggucapan kalimah murtad bukan sahaja memberi kesan kepada individu penutur malah memberi kesan besar kepada kepentingan umat Islam, agama dan negara.
“Jangan jadikan isu murtad ini sebagai isu politik. Ia adalah isu seluruh umat Islam yang cintakan agama. Setiap individu muslim berperanan mengatur strategi mengikut kemampuan masing-masing bagi memastikan Islam terpelihara daripada sebarang unsur negatif.
“Apa pun alasan bagi mengabsahkan tindakan pengucapan kata-kata murtad namun syariat Islam dengan jelas menghukumkan bahawa pengucapan kata-kata sedemikian sangat ditegah dalam syarak. Kita dilarang mengambil jalan singkat mengikut emosi dan nafsu amarah,” jelasnya.
Sebelum ini, antara isu murtad yang hangat diperkatakan melibatkan usahawan kontroversi, Muhammad Sajjad Kamaruz Zaman, 36, atau lebih dikenali sebagai Nur Sajat yang menyatakan hasrat untuk keluar daripada agama Islam. -K!ONLINE


PUBG-Hukumnya harus jika bermain pada kadar berpatutan
Oleh MOHD. HUSNI MOHD. NOOR

19 Mac 2021, 4:28 pm
PUTRAJAYA – Hukumnya harus jika bermain pada kadar berpatutan namun, ia cenderung makhruh jika bermain secara berlebihan, malah boleh jadi haram jika melanggar batas syarak.
Itu pandangan dikeluarkan Pejabat Mufti Wilayah Persekutuan berhubung hukum permainan video dalam talian Player Unknown’s Battlegrounds (PUBG) yang kini menjadi kegilaan anak muda buat masa ini.
Menurutnya, hukum bermain PUBG boleh menjadi haram sekiranya pemain itu melanggar batas-batas ditetapkan syarak serta meninggalkan tanggungjawab sebagai seorang muslim seperti solat, melawan dan meninggikan suara kepada ibu bapa kerana tidak mahu berhenti bermain.
“Kami menasihatkan agar penstrim PUBG mengimbangkan waktu bermain dengan tuntutan sebagai seorang Muslim, seorang anak, seorang rakan, mahupun sebagai seorang bapa.
“Jangan mengabaikan urusan lain khususnya menjaga solat, tanggungjawab keluarga , menjaga kesihatan, menjaga batas pergaulan dan menjaga aurat.
“Kegagalan untuk meneliti dan mengambil berat aspek-aspek lain boleh mengubah status keharusan tersebut kepada hukum makruh bahkan boleh menjadi haram,” katanya.

Katanya, pihaknya menyarankan kepada penstrim supaya mengambil peluang menjadikan medium laman ‘gaming’ sebagai tempat untuk berdakwah dan mengajak penonton dan peminat untuk melakukan kebaikan.
Berkenaan hukum menjana duit pendapatan hasil daripada penstriman langsung (live streaming) PUBG di Facebook pula, hukumnya adalah harus dan boleh jadi haram jika meninggalkan kewajipan ditetapkan syarak seperti kewajipan solat dan menutup aurat.
Kerajaan juga mengiktiraf PUBG sebagai salah satu E-Sport dan menjanjikan peluang pekerjaan baharu bagi generasi akan datang maka hukum menjana duit melalui PUBG mengambil hukum yang sama seperti pekerjaan lain yang seumpama dengannya. -K!ONLINE


SKMM keluarkan 77 kompaun berjumlah RM3.7 juta bagi suku tahun pertama 2021
Oleh MOHD. HUSNI MOHD. NOOR

19 Mac 2021, 3:49 pm
CYBERJAYA – Suruhanjaya Komunikasi dan Multimedia Malaysia (SKMM) mengeluarkan 77 kompaun berjumlah RM3.7 juta kepada pemegang lesen telekomunikasi bagi suku pertama tahun ini.
SKMM menerusi kenyataan akhbar hari ini berkata, Maxis Broadband Sdn. Bhd. penerima adalah kompaun terbanyak dengan 68 kompaun berjumlah RM3.3 juta diikuti oleh U Mobile Sdn. Bhd. (RM350,000).
Menurutnya, dua syarikat telekomunikasi itu didapati gagal mematuhi rancangan penomboran dan pengalamatan elektronik, ketidakpatuhan kepada Garis Panduan Prabayar bagi pendaftaran pengguna akhir dan kegagalan mematuhi syarat-syarat lesen.
“Kompaun itu ditetapkan mengikut Akta Komunikasi dan Multimedia (AKM) 1998,” katanya.
Katanya, SKMM akan terus berusaha memastikan syarikat-syarikat telekomunikasi mengutamakan hak pengguna termasuk memastikan kebebasan pengguna untuk memilih perkhidmatan telekomunikasi yang dikehendaki
mereka.
Jelasnya lagi, tindakan itu selaras dengan Ikrar Mesra Pelanggan yang dimeterai oleh syarikat-syarikat telekomunikasi pada pertengahan Jun 2019, yang mengikat komitmen mereka untuk melaksanakan langkah penambahbaikan bagi memberikan pengalaman terbaik kepada pengguna.

Selain itu, SKMM turut mengenakan tujuh kompaun berjumlah RM350,000 kepada syarikat U Mobile Sdn. Bhd. atas ketidakpatuhan kepada Garis Panduan Prabayar bagi pendaftaran pengguna akhir.
Manakala, Sistem Televisyen Malaysia Bhd. dan Pertubuhan Berita Nasional Malaysia (Bernama) pula masing-masing dikenakan satu kompaun berjumlah RM40,000 dan RM20,000 kerana kegagalan mematuhi syarat-syarat lesen yang ditetapkan.-K!ONLINE


13 pegawai maut dalam serangan hendap
Oleh KOSMO!

19 Mac 2021, 3:29 pm
BANDAR RAYA MEXICO – Sekurang-kurangnya 13 terbunuh dalam serangan hendap oleh sekumpulan penjenayah di bandar Coatepec Harinas, Mexico pada Khamis, lapor agensi berita AFP, tengah malam tadi.
Pasukan itu sebelumnya melakukan rondaan secara berkonvoi ketika menjalankan operasi dengan menyasarkan kumpulan bersenjata di daerah tersebut.
Rakaman gambar yang tersebar di media sosial menunjukkan kenderaan polis dengan kesan tembakan peluru dan mayat terbaring di tepi jalan.
Kementerian Keselamatan Negeri dan Pendakwa Raya berkata, mangsa terdiri daripada pegawai polis dan pegawai dari pejabat peguam daerah, tanpa menyalahkan kumpulan penjenayah tertentu.
Pasukan keselamatan telah melancarkan usaha memburu dalang serangan hendap itu yang dikecam pihak berkuasa sebagai serangan pengecut.
Bandar Raya Mexico merupakan kawasan paling banyak berlaku insiden keganasan melibatkan pelbagai geng jenayah. – Agensi


Tak bermaksud anda boleh bercakap buruk tentang jalan saya – Sharifah Rose
Oleh MOHD. HAIKAL ISA

19 Mac 2021, 3:10 pm
PETALING JAYA – Selebriti media sosial (instafamous) yang kini mengorak langkah sebagai pelakon, Sharifah Rose memuat naik satu ciapan dikatakan ditujukan untuk Izara Aishah yang lantang memberi komen tentang ‘budaya’ golongan tersebut mudah diangkat sebagai pelakon.
“Just because our journey are different, doesn’t mean you can invalidate mine (hanya sebab perjalanan kita berbeza, tidak bermakna anda boleh bercakap buruk tentang perjalanan saya),” ciap Sharifah Rose tanpa sebarang mensi dalam tweet berkenaan.
Bagaimanapun, Izara atau nama lengkapnya, Izara Aishah Hisham, 29, bertindak membalas ciapan berkenaan walaupun Rose tidak menyebut sebarang nama.
“Hi Rose, Is this tweet for me? Just saw this (Hai Rose, adakah ciapan ini untuk saya? Saya baru nampak ini,” katanya menerusi Twitter.
Rose pada 17 Mac turut hadir dengan ciapan sinikal berbunyi: “ If people talk about you means you’re doing good. Keep shining (Kalau orang bercakap tentang dirimu bermakna, anda sedang melakukan sesuatu yang bagus. Teruskan bersinar,” ciapnya.
Rose memuat naik satu ciapan seperti mempertahankan dirinya namun tidak menyebut mana-mana nama.
Semalam, Kosmo! melaporkan kelantangan Izara Aishah mempersoalkan mengapa semakin ramai instafamous diambil menjadi pelakon.

“Ramai instafamous sudah jadi pelakon. Adakah stesen televisyen tiada bajet atau kerana pandemik Covid-19?,” soal pelakon yang pernah sekali tercalon Pelakon Wanita Terbaik Festival Filem Malaysia ke–29 itu.
Isteri kepada anak tiri penyanyi nombor satu tanah air Datuk Seri Siti Nurhaliza, Adib Khalid itu turut menjelaskan dia tidak cemburu dengan rezeki orang lain, sebaliknya, dia prihatin kalau ada yang tidak mengangap berlakon sebagai kerjaya yang serius.
“I’m not “bitter” of anyone’s rezeki (saya tak persoalkan rezeki sesiapa) astaghfirullahaladzim.
“But I am being bitter of those who’s not serious working on set, yang worry about their beauty too much rather than studying their characters more. (Tapi saya persoalkan mereka yang tidak serius bekerja di set penggambaran, yang kisahkan tentang kecantikan daripada kaji lebih karakter lakonan,” ciapnya.
Tangkap layar Izara Aishah menjelaskan dia tidak cemburu dengan rezeki Instafamous.
Untuk rekod, Rose sebelum ini pernah bercinta dengan Aazief Khalid yang merupakan anak tiri Siti Nurhaliza namun telah berpisah sejak September tahun lalu.
Terdahulu, beberapa orang selebriti tanah air seperti Amerul Affendi dan Zahiril Adzim turut menyuarakan isu tentang pihak stesen televisyen tempatan menitikberatkan jumlah pengikut Instagram berbanding kualiti lakonan. – K! ONLINE


Fasa pertama projek Gurney Wharf dijangka siap 2022
Oleh SAFINA RAMLI

19 Mac 2021, 3:57 pm
GEORGE TOWN – Fasa pertama projek taman rekreasi awam di atas laut, Gurney Wharf di Persiaran Gurney di sini yang bernilai RM176 juta dijangka siap pada suku pertama tahun 2022.
Pengerusi Jawatankuasa Perumahan, Kerajaan Tempatan dan Perancangan Bandar dan Desa, Jagdeep Singh Deo berkata, kerja fizikal untuk projek Gurney Wharf itu dijangka bermula pada suku ketiga tahun ini berikutan pandemik Covid-19 yang melanda negara.
“Fasa pertama projek ini dijangka siap dan dibuka kepada orang awam pada tahun depan.
“Saya juga ingin memaklumkan bahawa fasa pertama projek Gurney Wharf juga berkonsepkan hijau sejajar dengan matlamat serta visi kerajaan negeri menjadikan negeri ini sebagai negeri hijau,” katanya kepada pemberita di sini hari ini.
Projek Gurney Wharf adalah taman awam di pinggir laut yang terletak di sebahagian tanah tambak seluas 53 hektar di luar Persiaran Gurney yang diserahkan kepada kerajaan negeri secara berperingkat sejak tahun lalu.
Kerja-kerja penambakan di sepanjang pantai Persiaran Gurney bermula pada tahun 2016 dan penambakan seluas 53 hektar itu selesai pada September 2019.

Kerja-kerja penambakan dilakukan berdasarkan perjanjian konsesi yang ditandatangani antara kerajaan negeri Pulau Pinang dan Tanjung Pinang Development Sdn Bhd (TPD), anak syarikat Eastern & Oriental Berhad.
Menurut beliau, hampir 20 hektar akan dijadikan taman awam yang lengkap dengan kemudahan termasuk kemudahan awam untuk orang kurang upaya.
“Fasa pertama projek taman ini akan merangkumi landskap, taman persiaran, taman permainan kanak-kanak dan kios yang menjual makanan ringan dan cenderamata malah kemudahan teksi air juga akan disediakan di sini namun ia masih di peringkat perancangan,” katanya.
Dalam pada itu beliau berkata, tujuan utama projek Gurney Wharf itu adalah untuk meningkatkan lagi status mercu tanda kawasan Persiaran Gurney. – K! ONLINE


Lelaki mengaku 20 tahun hisap heroin
Oleh YATIMIN ABDULLAH

19 Mac 2021, 3:29 pm
PASIR MAS – Seorang lelaki yang sudah 20 tahun menghisap dadah jenis heroin antara 60 orang penagih yang dicekup polis dan Agensi Anti Dadah Kebangsaan (AADK) Kelantan dalam Ops Tapis di sekitar daerah ini semalam.
Ketua Jabatan Siasatan Jenayah Narkotik (JSJN) negeri, Asisten Komisioner Sheik Azhar Sheik Omar berkata, berdasarkan soal siasat, lelaki berusia 52 tahun itu mengaku telah mengambil dadah jenis tersebut sejak dua dekad lalu.
“Sepanjang tempoh itu, ini kali kedua dia ditahan oleh polis ketika sedang khayal ekoran menghisap dadah.
“Selain itu, kita turut menahan 10 orang suspek yang dipercayai berulang berusia antara 25 hingga 40 tahun dalam operasi tersebut,” katanya ketika ditemui pemberita di Ibu Pejabat Polis Daerah (IPD) Pasir Mas di sini hari ini.
Menurut Sheik Azhar, dalam operasi yang dijalankan bermula petang semalam sehingga awal pagi tadi itu, polis turut berjaya merampas 270 biji pil kuda.
Katanya, semua suspek ditahan mengikut Seksyen 39C Akta Dadah Berbahaya 1952.-K!ONLINE


11 kakitangan kesihatan positif Covid-19 stabil
Oleh ROSLIZA MOHAMED

19 Mac 2021, 3:38 pm
KOTA BHARU – Seramai 11 orang kakitangan kesihatan yang positif Covid-19 di Kelantan sebelum ini dilaporkan berada dalam keadaan stabil.
Pengarah Jabatan Kesihatan Kelantan, Datuk Dr. Zaini Hussin berkata, mereka telah ditempatkan di beberapa hospital secara berperingkat sejak awal tahun ini.
“Mereka kini bertambah baik dan berada dalam keadaan stabil.
“Setakat ini, Jabatan Kesihatan Kelantan belum menerima kes baharu yang melibatkan kakitangan kesihatan negeri,” katanya ketika ditemui pemberita di pejabatnya di sini semalam.
Sementara itu, beliau meminta orang ramai yang telah mendaftar untuk menerima vaksin Covid-19 melalui aplikasi MySejahtera supaya memastikan mereka menghadiri janji temu mengikut tarikh yang ditetapkan.
“Jika boleh, jangan tolak suntikan selepas nama telah disenaraikan. Mereka mesti mengikut arahan mengikut jadual diberikan kerana kami tidak mahu membuang dos.

“Mereka tidak perlu bimbang tentang kesan sampingan. Setakat ini, kami tidak menerima aduan mengenai kesan sampingan yang serius daripada mereka yang mengambil vaksinasi,” katanya.-K!ONLINE


Dakwaan menteri langgar SOP- Polis buka KEP
Oleh NUR SHARIEZA ISMAIL

19 Mac 2021, 2:16 pm
SEPANG – Polis membuka Kertas Enkuiri Polis (KEP) bagi tujuan memulakan siasatan terhadap tuduhan beberapa menteri telah melanggar prosedur operasi standard (SOP) dengan merentas sempadan negeri untuk menghadiri sebuah majlis perkahwinan di Seremban, Negeri Sembilan, baru-baru ini.
Ketua Polis Daerah Sepang, Wan Kamarul Azran Wan Yusof berkata, pihaknya akan segera melakukan siasatan terhadap dakwaan tersebut susulan daripada laporan polis yang dibuat Parti Ikatan Demokratik Malaysia (Muda).
“Setakat ini, kita akan dapatkan keterangan daripada penganjur dahulu,” katanya hari ini.
Wan Kamarul Azran bagaimanapun berkata, setakat ini belum ada arahan lanjut daripada Ibu Pejabat (Bukit Aman) dan kontinjen (Polis Selangor) untuk diambil keterangan menteri yang didakwa.
Untuk rekod, Muda membuat laporan polis mengenai perkara itu di Ibu Pejabat Polis Daerah (IPD) Dang Wangi pada 16 Mac lalu sebelum disusuli laporan polis di lPD Sepang.
Dalam laporan tersebut menyebut kehadiran beberapa menteri di majlis perkahwinan anak perempuan Ahli Parlimen Jelebu, Jalaluddin Alias di Seremban pada 14 Mac lalu.

Menteri yang dinyatakan Muda termasuklah Menteri Wilayah Persekutuan, Tan Sri Annuar Musa; Menteri Pengajian Tinggi, Datuk Seri Noraini Ahmad; Menteri Sains, Inovasi dan Teknologi, Khairy Jamaluddin Abu Bakar; Menteri Kewangan, Tengku Datuk Seri Zafrul Tengku Abdul Aziz dan Timbalan Menteri Dalam Negeri, Ismail Mohamed Said.
Sebelum itu, gambar beberapa menteri di majlis perkahwinan tersebut dimuat naik oleh Ketua Pemuda UMNO Negeri Sembilan, Mohd. Zaidy Abdul Kadir di akaun Instagramnya sebelum dipadamkan.
Sementara itu, Ahli Parlimen Jelebu, Datuk Jalaluddin Alias berkata, beliau akan memberi kerjasama sepenuhnya bagi membantu pihak polis melengkapkan kertas siasatan.
“Bagaimanapun setakat ini, saya belum mendapat panggilan daripada polis dan jika dipanggil saya sedia memberi kerjasama,” katanya.-K!ONLINE


Agong kurnia surat cara pelantikan Hakim Mahkamah Rayuan
Oleh ZULKIFLI MANZOR

19 Mac 2021, 2:40 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan surat cara pelantikan kepada empat Hakim Mahkamah Rayuan pada majlis yang berlangsung di Istana Negara hari ini.
Hakim terbabit ialah hakim Mahkamah Tinggi iaitu Datuk Ghazali Cha, Datuk Seri Mariana Yahya, Datuk See Mee Chun dan Datuk Hashim Hamzah
Istiadat Pengurniaan Surat Cara Pelantikan Hakim Mahkamah Rayuan itu turut dihadiri Ketua Hakim Negara, Tun Tengku Maimun Tuan Mat serta Presiden Mahkamah Rayuan, Tan Sri Rohana Yusuf.
Turut hadir Hakim Besar Malaya, Tan Sri Azahar Mohamed serta Hakim Besar Sabah dan Sarawak Datuk Abang Iskandar Abang Hashim.
Hadir sama Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan. – K! ONLINE


Jaga Jebat elok-elok naa – Sharnaaz ucap tahniah untuk Nabila
19 Mac 2021, 2:59 pm
PETALING JAYA – Pelakon Sharnaaz Ahmad tidak ketinggalan mengucapkan salam tahniah kepada bekas isterinya iaitu Noor Nabila yang selamat melangsungkan pernikahan dengan Engku Emran pagi tadi.
Menerusi hantaran terkini dalam Instagramnya, pelakon drama Pelindung Seorang Puteri itu berkongsi sekeping gambar memakai baju Melayu berwarna hijau zamrud dengan lakaran muka depan seperti sebuah majalah yang mempromosikan perniagaan diusahakannya, Mamu Legacy.
“Selamat pengantin baharu Nabila dan Engku Emran. Semoga berbahagia ke anak cucu.
“Jaga Jebat elok-elok naa,” tulisnya ringkas.
Perkongsian Sharnaaz kemudian mendapat perhatian pengikutnya yang turut mendoakan semoga suatu hari nanti pelakon itu juga akan bertemu pendamping terbaik dalam hidupnya.
Malah tidak kurang juga ada yang meluahkan rasa sedih atas ucapan ringkas Sharnaaz yang menyelitkan titipan agar Nabila dan suami baharunya dapat menjaga anak lelaki mereka, Jebat Jayden dengan baik.

Pagi tadi, Nabila selamat bergelar isteri kepada Engku Emran Engku Zainal Abidin, 46, dalam sebuah majlis yang diadakan di sebuah masjid di ibu kota.
Sejak semalam, desas-desus mengenai pernikahan pasangan itu hangat diperkatakan ramai.
Sebelum ini, Nabila mendirikan rumah tangga dengan Sharnaaz pada 31 Mac 2017 namun berpisah pada Julai tahun lalu.
Sementara Engku Emran pula pernah mendirikan rumah tangga sebanyak dua kali iaitu dengan aktres Erra Fazira pada 27 Oktober 2007 dan pelakon Indonesia, Laudya Cynthia Bella pada 8 September 2017, namun kedua-dua perkahwinannya bertemu kegagalan. – K! ONLINE


MetMalaysia keluar amaran ribut petir ditujuh negeri petang ini
Oleh AHMAD SHAHERMAN SHAMSURI

19 Mac 2021, 3:06 pm
PETALING JAYA – Jabatan Meteorologi (MetMalaysia) mengeluarkan amaran ribut petir yang dijangka melanda tujuh buah negeri sehingga pukul 5 petang ini.
Menerusi perkongsian di laman Facebooknya sebentar tadi, antara negeri yang terlibat adalah Perak; Pahang; Selangor; Negeri Sembilan; Wilayah Persekutuan Kuala Lumpur; Sarawak dan Sabah.
Di Perak, antara kawasan yang terlibat adalah di sekitar Larut; Matang; Selama; Kinta; Kampar; Bagan Datuk; Hilir Perak; Batang Padang dan Mualim.
“Sementara itu, bagi negeri Pahang ia melibatkan kawasan Raub dan Bentong, manakala Selangor di sekitar Sabak Bernam; Hulu Selangor; Kuala Selangor; Klang; Gombak; Petaling dan Hulu Langat.
“Di Negeri Sembilan pula ia melibatkan kawasan di Jelebu, Seremban dan Rembau, manakala untuk Kuala Lumpur seluruh kawasan dijangka mengalami ribut petir,” kata Met Malaysia hari ini.
Tambahnya, di negeri selatan tanah air iaitu Johor, tiga kawasan dijangka mengalami ribut petir iaitu di Muar, Batu Pahat dan Kota Tinggi.

Bagi dua negeri di lagi iaitu Sabah dan Sarawak antara kawasan dijangka berlakunya ribut petir adalah Kuching; Lundu; Kapit dan Belaga (Sarawak), manakala Sabah pula di sekitar kawasan Tawau dan Lahad Datu.-K! ONLINE


Lelaki 192 kali gagal ambil lesen memandu
Oleh KOSMO!

19 Mac 2021, 2:39 pm
PIOTRKOW TRYBUNALSKI, POLAND – Seorang lelaki gagal dalam ujian teori memandu buat kali ke-192, sekaligus mencipta rekod sebagai bilangan gagal dalam ujian teori yang tertinggi di negara itu.
Menurut portal Mashable SEA, selama 17 tahun dan 191 cubaan, lelaki yang tidak dinyatakan identitinya itu tidak berputus asa untuk mengambil semula ujian teori berkali-kali sebelum dia boleh menjalani ujian praktikal memandu di atas jalan raya.
Apa yang lebih menyedihkan adalah selain tidak berkesempatan untuk memandu kereta, lelaki tersebut juga telah berhabis sebanyak AS$1,557 (RM6,409) untuk membayar yuran ujian.
Di Poland, setiap pemandu baharu kebiasannya perlu menjalani dua ke tiga percubaan sebelum kebanyakan daripada mereka berjaya untuk peringkat ujian praktikal.
Bagaimanapun, ujian teori memandu di negara itu dikatakan agak sukar.
Memandangkan tiada had bagi bilangan untuk seseorang mengambil semula ujian memandu, seorang jurulatih membangkitkan keprihatinan terhadap kelonggaran yang boleh ditawarkan kepada pemandu berpotensi yang sering gagal. – Agensi


AKSEM diletakkan bawah PDRM
Oleh ZAKI SALLEH

19 Mac 2021, 2:21 pm
IPOH – Peranan Agensi Kawalan Sempadan Malaysia (AKSEM) kini diletakkan sepenuhnya di bawah kawalan Polis Diraja Malaysia (PDRM) sebagai langkah memperkemas dan memperkasa fungsi agensi tersebut.
Perkara tersebut telah diputuskan oleh Kabinet untuk meletakkan tanggungjawab agensi ini di bawah kuasa pemerintahan terus Ketua Polis Negara.
Menteri Dalam Negeri, Datuk Seri Hamzah Zainuddin berkata, keputusan tersebut diambil setelah melihat situasi semasa bagi memastikan penugasan kawalan di sempadan diperbaiki.
Jelas beliau, AKSEM akan diletakkan di bawah PDRM dengan bidang kuasa Pengarah Jabatan Keselamatan Dalam Negeri dan Kententeraman Awam (KDNKA).
“Untuk itu jawatan Pengarah JKDNKA dinaikkan satu gred lebih tinggi bagi menyesuaikan jabatan ini diperintah pegawai yang lebih kanan
“Ini adalah penyusuan semula agensi tersebut tanpa melakukan perubahan besar setelah melihat keadaan semasa untuk disesuaikan dengan penugasan sedia ada,” katanya pada Program Prihatin Malaysia di Dewan Bankuet Bangunan Perak Darul Ridzuan di sini pagi tadi.

Mengulas lanjut kata Hamzah, ketika ini fasa penyusunan AKSEM sedang dilakukan oleh PDRM termasuk melihat pasukan-pasukan mana yang sesuai untuk diletakkan.
“Misalnya jika perlu letakkan batalion khusus Pasukan Gerakan Am (PGA) termasuk di Semenanjung dan Sabah Sarawak untuk memperkemas kawalan sempadan.
“Jadi AKSEM tak perlu ambil tenaga kerja lain sebab tenaga kerja dalam PDRM boleh diguna sepenuhnya termasuklah perolehan peralatan berteknologi terkini untuk tugasan di sempadan.
“Sebelum ini PDRM tidak mempunyai kekangan untuk mengambil alih tugas agensi tersebut tetapi kini PDRM telah mempunyai kemampuan dan anggota yang mencukupi,” jelasnya lagi.
Ketika ini AKSEM diketuai pegawai kanan berpangkat Ketua Pengarah dengan kekuatan kira-kira 10,800 pegawai dan anggota.-K!ONLINE


Warga emas ejen judi online diberkas
Oleh AHMAD SHAHERMAN SHAMSURI

19 Mac 2021, 2:34 pm
AMPANG – Seorang warga emas disyaki ejen perjudian online ditahan dalam serbuan Ops Dadu di sebuah restoran di Jalan Pandan Indah, di sini semalam.
Lelaki berusia 69 tahun itu ditahan sepasukan anggota dan pegawai dari Ibu Pejabat Polis Daerah Ampang Jaya kira-kira pukul 7.15 petang.
Ketua Polis Daerah Ampang Jaya, Asisten Komisioner Mohamad Farouk Eshak berkata, sebelum penahanan dibuat, anggotanya terlebih dahulu membuat pemerhatian di restoran terbabit yang disyaki menjalankan kegiatan judi online.
Hasil pemerhatian kira-kira 15 minit mendapati, seorang lelaki tempatan sedang mengendalikan sebuah tablet dalam keadaan mencurigakan.
“Susulan itu, anggota dan pegawai serbuan telah menahan lelaki tersebut dan membuat pemeriksaan ke atas tablet yang digunakannya.
“Pemeriksaan lanjut mendapati tablet tersebut mempunyai paparan skrin aktiviti tambah nilai (topup) perjudian online,” katanya ketika dihubungi di sini hari ini.

Mengulas lanjut, Mohamad Farouk berkata, ujian air kencing ke atas suspek mendapati dia negatif untuk semua jenis dadah dan suspek kini direman selama dua hari sehingga esok.
“Kes disiasat mengikut Seksyen 4(1)(c) Akta Rumah Judi Terbuka 1953,” ujar beliau-K! ONLINE.